6та хонадон жиҳози ҳаммасини ўзгартиради | LifeHaq.uz\nХонадонни оддий ва арзон буюмлар ёрдамида эртакнамо қасрга ёки эски романдаги зодагонлар салонига айлантирамиз. Бунинг учун бир нечта асосий буюм зарур. Сизга одатий мебель жиҳозлари уйнинг қиёфаси ва кайфиятини қанчалик ўзгартириши мумкинлигини кўрсатамиз.\nҚандиллар, лампалар, шамдонлар\nБаъзан ёруғлик нақадар муҳимлигини ҳаттоки сезмаймиз. Зеро у маконга ўзгача қиёфа бериб, саломатлигимизга таъсир қилади. Агар ёруғлик етарли бўлмаса, уйқуга мойиллик ва тушкун кайфият пайдо бўлади. Айнан шунинг учун куз фасли ёрқинлик бағишлаш ва бир жуфт янги чироқ сотиб олишнинг айни вақтидир.\nСовуқ кечаларда иссиқлик ва шинамликни соғинсангиз шамлар ёқинг. Жонли олов иситади ва қадимги хонадонларда бўлганидек ноёб муҳитни яратади.\nЛампалар ва шамчироқларни турли баландликда жойлаштиринг: шифтда, деворлар ва столларда, полда. Ёруғлик интенсивлигини созлаш учун қаватлар тасаввури зарур.\nЁруғлик билан тажриба ўтказиш учун жойини осон ўзгартириш мумкин бўлган шамчироқларни сотиб олинг.\nНоодатий шамчироқлар ёрдамида кайфиятни ўзгартиринг: шамдонлар сирли муҳитни яратади, LED-тизмалари эса ҳар қандай байрамда уйни безайди.\nАбажур рангини мустақил ўзгартиришдан, масалан уни бўяшдан қўрқманг.\nХонадаги қайсидир буюмга урғу бериш учун унга ёруғлик туширинг.\nСақлаш тизими, бу – бурчакда катта жойни эгаллаб турадиган шкаф ва ҳаттоки ҳеч ким кўрмайдиган омборхонадаги жавонлар ва қутилар уюми ҳам эмас. Хонадон интерьери оқилона танланган сақлаш тизимига асосланади.\nОқ рангдаги ва кўзгули эшиклар ўрнатилган минималистик модуллар ёрдамида оддий хона кутилмаган қиёфага киради.\nСақлаш тизими бутун деворни эгаллашидан қўрқманг. Шу усулда жавонлар ва шкафлар хона майдонини бўлиб қўймайди.\nБир тоифадаги блоклар ва модулларни мослаштиринг. Шу усул билан мақсадларингизга тўғри келадиган ва ажи-бужи кўринмайдиган тизимни танлайсиз.\nҲаттоки кичик хонадонда ҳам майдонни кенгайтириб берадиган кўзгули ва шишали тизимларни харид қилинг.\nОдатда кўзгулар уларга қараш учун кийиниш хонаси ёнида ёки трюмо устида бўлади. Лекин айрим ҳолатлар ёрдамида кўзгу орқали интерьерни ўзгартириш мумкин.\nКўзгули эшик ўрнатилган сақлаш тизими ёки шкафдан фойдалансангиз, кўзгу учун деворда махсус жой излаш шарт эмас.\nКўзгулар ёруғликни бошқаришга ёрдам беради. Кўзгуни дераза қаршисидаги деворга илинг, лампалар ва қандилларнинг ёруғлиги шишага қандай тушиши ҳақида ўйлаб кўринг. Нурларни қайтарувчи кўзгулар хонани ёруғроқ ва ёрқинроқ қилишга ёрдам беради.\nШифтдаги кўзгулар – интерьерга ноодатий тус берадиган ўзига хос ва кутилмаган усул.\nГиламлар шу қадар хилма-хил ва қизиқарли бўлади-ки, биргина буюм билан интерьерни ўзгартириш мумкин. Хонадаги барча тўқимачилик жиҳозлари гиламга мослаб янгиланса, уйни таниб бўлмай қолади. Суратда полдаги гиламлар деворларнинг ўзига хос безаги ва гулқоғозлар билан боғланиб, ҳашамдор қиёфани ҳосил қилган.\nГилам бир дона бўлиши шарт эмас. Ранглар ва нақшлар бирикмаси хонага ўзига хослик ва ноодатийлик беради.\nГиламчалар остига махсус тўшамалар солинг. Шу йўл билан ҳаттоки кичкина гиламлар ҳам ўз жойида қолади ва ҳеч ким сирпалиб кетмайди.\nПардаларнинг жуда кўп шакли ва тури ёрдамида ҳар қандай тасаввурни амалда қўллаш мумкин. Юнонча ёки рулонли пардалар ўзига хос, аммо энг содда матолар ҳам хонага ўзгача кўрк бериши мумкин.\nПардаларни фақат деразага осиш шарт эмас. Хонани бўлиш учун уларни шифтга маҳкамлаш мумкин.\nКаравот бошидаги деворга илинган парда қироллик ётоқхонасини эслатади.\nЁрқин рангли янги парда сотиб олиб, уларга мос ранг қофиясини танланг: диванга шу тусдаги адёлни қўйинг, каравотни ҳудди шундай тўшама билан қопланг. Бундай ечим хона безагига янгича урғу беради.\nГуллар ва ўсимликлар\nЖонли ўсимликлар ҳар қандай хонага чирой бағишлайди, фақат уларни ҳам билиб танлаш керак. Яшил ранг хонани жонлантириб, мусаффолик олиб киради. Шунингдек, яшил ўсимликлар орасида дам олиш жуда ёқимли.\nМеҳмонхонани безатинг: йирик яшил ўсимликларни мумтоз услубда симметрик шаклда жойлаштиринг, гуллик композициялар эса жиддийликни бузиб, хона безагини гўзаллаштиради. Ўсимликлар ёрдамида хонадонни бир неча соат ичида ўзгартириш мумкин.\nЎсимликларни парваришлашга вақт етишмаслиги уйда яшилликдан воз кечиш учун сабаб бўлолмайди. Бунинг учун жуда кам парваришни талаб қиладиган ўсимликларни танлаб, автоматик равишда сув қуйиш тизимларидан фойдаланинг.\nГуллар кўриниб туриши учун махсус кашпо ва кўп қаватли тувак тагликларидан фойдаланинг.\nЎсимликлар – хона безагининг мустақил элементларидир. Уларни жойлаштиришда синов ўтказишдан қўрқманг.\n26/01/2021 17:30:00 22 0 Манба: lifehacker.ru


РЕЖИССЁР ЖАВЛОН ШОДМОНОВНИНГ "ҚУДАСИ БИЛАН "КЎРИШИШ" ОНЛАРИ ЯҚИНЛАШМОҚДА! 06.02.2013 08:16\nРежиссёрлар Жавлон Шодмонов ва Отабек Мирзахоловларнинг "Қудамни кўрмадингизми?" фильми катта экранларга чиқиш арафасида. Премьера олдидан актёр ва режиссёр Жавлон Шодмоновнинг билан суҳбатлашдим.\n- Янги “Қудамни кўрмадингизми” фильми ғояси қандай пайдо бўлди? Адашмасам, биринчи марта фантастикага қўл уряпсиз.\n- “Замонавий совчилар 2” фильмини тугатиб, энди нима суратга олсак экан, деб ўйлаб юрган пайтимиз эди. Дубляж жараёнлари тугаётган пайт, актёр Муҳаммадисо ака Абдулхаиров, “мана шундай ғоя бор”, деб бизларга ғояни ташладилар. Ғоя, кўринмас одам ҳақида эди. Бизларга ғоя ёқди. Кейин улар, “фақат шу ролни ўзим ўйнайман” дедилар. Мен ўзи ғояни айтишлари билан, дарҳол бу ролда фақат Муҳаммадисо акани тасаввур қилдим. Кейин биз Отабек Мирзаҳолов билан Муҳаммадисо аканинг характерларидан келиб чиққан ҳолда, бу фильм сценарийсини яратдик. Кейин саҳна қўяётганда, актёрларни жойига жойига қўйиб кетдик.\nМисол учун, Мурод Ражабов ва Саида Раметова! Яна уларми, дейиш мумкин. Лекин, мен билмадим, мен уларни характерларини биламан, шу ролни улар яхши ижро этишларини билганим учун ҳам, сценарий ёзаётганда фақат уларга мос қилиб ёзиб қўяман. Чунки, уларда ўзбекона образ бор! Қанақадир, ўзбекона чапани образ! Сўнг, иккинчи янги қудалар ҳам бор. Уларда Жумадилла ака Раметов билан Гулчеҳра Носировани кўрдик.\n- Ҳар бир съёмка жараёни, қийинчиликсиз ўтмайди дейишади....\n- Ҳа, съёмка жараёнида қийналдик. Сабаби, қишнинг энг совуқ кунларида -10, -11 бўлган кунлари, бизлар кечаси соат 03.00 да совуқда съёмка қилганмиз, яна кўчада суратга олиш керак эди! Мен ҳамма актёр ва актрисаларга раҳмат айтаман. Сабаби, бизларни тушунишди! Чунки, баъзи пайт совуқ бўлгани учун электр токи ҳам кетиб қолди, совуқда қолиб кетдик. Лекин, актёрлар ансамблига ижодий гуруҳимиз номидан катта раҳмат айтаман! Сабаби, кетмасдан бизлар билан кайфият бағишлаб ўтиришди! Агар кетиб қолишганда, қанақадир ижодий гуруҳимизнинг руҳияти тушиб кетарди.\nСъёмка жараёни 12 кун давомида бўлди. Бу гал ижодий гуруҳни янгиладик, кучли оператор керак эди. Чунки, фантастикани суратга олиш қийин. Шунга оператор Умид Маликовдан фойдаландик. 3 ҳафта сценарий ёзилди, 2 ҳафта рассом ва оператор билан тайёргарлик кўрдик. Сабаби, бизда ретро саҳналар ҳам бор эди. Улар учун реквизит йиғдик. Сценарий ва тайёргарликларга, умумий 1 ярим ой вақт кетди, сўнг съёмкага тушдик.\n- “Қудамни кўрмадингизми?” фильмида биринчи марта компьютер графикасидан фойдаланибсизлар?\n- Ҳа, чунки фильм фантастика жанрида! Операторимиз Умид Маликовга ҳам ўз миннатдорчилигимни билдираман. Сабаби, фантастика жанри, жуда қийин жанрлардан! Бу жанрда ҳар бир эпизодни 4 мартадан съёмка қилдик, сабаби баъзи кадрда мен бўлсам, у ерда ундан кейинги кадрда, қайсидир нарса бўлмаслиги ёки, ҳавода туриши керак бўлган кадрлар ҳам алоҳида-алоҳида суратга олинди! Мана шу нарсалар, бизларни съёмкамизни озгина кўпайтирди ва озгина шу тарафларидан қийинчилик бўлди. Актёрлар ансамбли бош ролда Муҳаммадисо Абдулхаиров, Ўзбекистон халқ артисти Мурод Ражабов, Саида Раметова, Ҳосият Хусанова, Жумадилла Раметов, Гулчеҳра Носирова, яна ёш актрисаларимиздан Феруза Норбоева суратга тушишди.\nЎзим ва Отабек Мирзахолов билан турли образлар талқин қилдик. Эпизодларда Жаҳонгир Позилжонов, Зарина Низомиддинова, Умид Искандаров, ҳамда Ўзбекистон халқ артисти Тўти Юсуповалар ҳам турли роллар ижро этишди. Биз суратга олган фильмларимизнинг ичида, энг кўп актёрлар қатнашган фильм, мана шу “Қудамни кўрмадингизми” фильми бўлса керак! Сабаби, 50 дан ортиқ актёрлар роль ижро этишган.


Самарқандда карантиндан қочишга уринган фуқаро ушланди\nМарказий ҳарбий округ қўмондони буйруғига мувофиқ, карантиндан қочишга уринган фуқарони ушлаб қолган ҳарбий хизматчига III даражадаги сержант унвони ҳамда қимматбаҳо совға топширилди. Бу ҳақда ҳарбий журналист Ғайрат Мадраҳимов хабар қилди.\nСамарқанд вилояти Саломатликни тиклаш шифохонасида 7 апрель куни 129 нафар фуқаро карантинга олиниб, патруллик қўриқловига округ бўлинмаси жалб қилинган эди.\n11 апрель куни соат 20.30 да Самарқанд шаҳри Чўпонота маҳалласида яшовчи, чет элдан келган ва карантинга олинган Ж.К. шифохонанинг орқа томонидан қочишга уринган. Тақиқланган ҳудудни кесиб ўтган тартиббузар белгиланган йўналишда хизмат олиб бораётган ҳарбий хизматчи Шамсиддин Жўраев томонидан тўхтатилган.\nФуқаро ҳарбий хизматчига уйига бориб-келиши, қайтиб келгандан сўнг уни рози қилишини айтиб, пора таклиф қилган. Натижа бўлмагач, ҳаракатни давом эттириб, девордан ошмоқчи бўлган. Соқчи тартиббузарни яна бир қатъий огоҳлантириб, қўлга олиш чорасини қўллаган. Алоқа воситаси орқали берилган хабарга кўра, қисқа вақт ичида тезкор бўлинма етиб келган.\nБундан ташқари, 12 апрель куни Жиззах вилояти Ғаллаорол туманидаги карантинга олинган “Маржонсув” республика санаториясига М.Н. киришга уринган.\nУшбу фуқароларга яна бир бор карантин қоидалари тушунтирилиб, маъмурий баённома тузилди.\nКарантиндаги фуқаролар хавфсизлигини таъминлашда масъулиятни тўла ҳис қилган ҳарбийлар хизмат жойининг ўзида тақдирланди.


Коррупция – жамият тараққиёти кушандаси » Зарбдор тумани ҳокимлиги расмий сайти\nЗарбдор тумани ҳокимлиги » Янгиликлар » Коррупция – жамият тараққиёти кушандаси\nМамлакатимизда иқтисодиётимиз янада жадал суръатлар билан ривожланишини, эзгу ният ва мақсадлар билан яшаётган халқимиз турмуш фаровонлиги таъминланишини, барча соҳада улкан ютуқларга эришишимизни истаган ҳар бир юртдошимиз жамиятдаги бу манфур иллатнинг илдизини қуритишда дахлдор масъул идораларнинг вакилларига мадад беришда фаоллик намунасини кўрсатиши керак.\nКоррупцияга қарши амалга оширилаётган давлат сиёсатини қўллаб-қувватлаган ҳолда эзгу мақсад йўлида бирлашишимиз ва ҳаммаслак бўлишимизни давр тақозо этмоқда. Мансаб мавқеини суиистеъмол қилган қонунбузар обрўга путур етказади, одамларнинг соғлом онгида давлат идораси ҳақида нотўғри тасаввурни пайдо қилади.\nЖамиятимизда салбий коррупцион ҳолатларни бартараф этишда барчамиз ижтимоий ҳодисаларга бефарқ бўлмай, огоҳлик ва ҳушёрлик билан оқилона ёндашиб, қонун ҳимоячилари ва жамоатчилик билан ҳамкорликда муносиб ҳиссамизни қўшмоғимиз даркор.\nКоррупция ўзи нима? “Коррупция” сўзи лотинчадан келиб чиққан бўлиб, пора эвазига сотиб олиш, бузилиш, сотилиш деган маъноларни билдиради. Ҳуқуқий жиҳатдан ёндашганда, бу термин мансабдор шахснинг қонун ва ахлоқ меъёрларига зид равишда ўз шахсий манфаати учун мансаб ваколатлари ва ҳуқуқларини суистеъмол қилишини англатади. Коррупциянинг характерли жиҳати, амалдор ҳамда унинг манфаатлари билан жамият манфаатларининг бир-бирига зидлиги ҳисобланади. Мазкур иллатнинг аксарият кўриниши амалдорларнинг товламачилиги бўлиб, бунга давлатга, жамиятга ҳамда халққа қарши жиноят сифатида қаралади. Коррупция ботқоғига ботган амалдорлар жамият тараққиётига ғов бўлиб, умри халққа хиёнат қилиш, ёш авлод онгини заҳарлаш билан ўтишини енди кенг жамоатчилик яхши тушунади. Бу иллатга қарши кураш – тоза виждонли, ориятли зиёлиларнинг қалб амрига айланмоғи лозим.\nКоррупциянинг енг кенг тарқалган турларига порахўрлик, фирибгарлик, товламачилик, непотизм киради. Бундай жиноятларнинг кўплаб содир этилиши иқтисодиётни заифлаштириб, сиёсий бошқарувни издан чиқариши ва фуқароларни давлат тизими ва сиёсий тизимларга нисбатан ишончсизлигини келтириб чиқариши мумкин. Мустақилликга еришганимиздан кейинг даврда ушбу турдаги жиноятчиликни олдини олишга қаратилган қатор норматив ҳуқуқий ҳужжатлар қабул қилинган, унга қарши курашувчи давлат идоралари, уларнинг таркибий тузилмалари ташкил этилган бўлсада, унга қарши курашиш кўнгилдагидек бўлаётгани йўқ том маънода Коррупциявий жиноятчилик илдиз отиб, миқдори кун сайин ошиб бормоқда. Енг хатарлиси эса одамларни бундай ҳолга нисбатан бефарқлиги, унга оддий ҳолат сифатида муносабатда бўлишидир. Чуқурроқ ўйлаб қарасак Коррупция ва унга боғлиқ бўлган иқтисодий жиноятчилик давлатларнинг бугунги иқтисодий ва сиёсий вазиятида тараққиётга тўсқинлик қилувчи асосий хавф манбаи, хавфсизликка таҳдид ҳисобланади.\nМамлакатимизнинг келажагини ва обрў-эътиборини қадрлайдиган ҳар бир виждонли фуқаро бу таҳдидни эсда тутмоғи даркор. Ҳалол меҳнат қилиш, ўз билими, куч-ғайрати ва ижодий қобилиятини сарфлаш учун барқарор шарт-шароит бўлишини истайдиган, фарзандлари ва яқин кишилари келажакда ҳам демократик, фуқаролик жамиятида сивилизациялашган бозор муносабатларининг самараларидан тўла-тўкис фойдаланишни орзу қиладиган ҳар бир фуқаро, Коррупция йўлига ўз вақтида зарур тўсиқ қўйилмаса, бу иллатлар қандай аянчли оқибатларга олиб келиши мумкинлигини яхши англаб етмоғи лозим. Биз Коррупция балосига биргаликда, аҳиллик билан, дадил қадамлар ила курашмоғимиз зарур. Коррупция дунё миқёсида ҳал этилиши лозим бўлган глобал муаммолардан биридир. Ушбу иллат ҳар қандай давлат ва жамиятнинг сиёсий-иқтисодий ривожланишига жиддий путур етказади, инсон ҳуқуқ ва эркинликларининг поймол бўлишига олиб келади. Шу боис унга қарши кураш халқаро аҳамият касб етиб, жаҳон сиёсатининг муҳим масалалари қаторидан жой олган.\nХўш, Коррупция таълим тизими учун нимаси билан хавфли? Таъкидлаш жоизки, Коррупция олий ўқув юртларида ҳам, мактабларда, мактабгача таълим муассасаларида ҳам ривожланиб бормоқда. Таълим соҳасидаги Коррупция икки босқичга бўлинади. Бошланғич босқич тўғридан-тўғри таълим жараёнида намоён бўлади. Бунга таълим муассасаларига кириш, кириш имтиҳонлари, оралиқ, якуний имтиҳонлар киради. Коррупциянинг иккиламчи даражаси таълим муассасаларини лицензиялаш ва аккредитация қилиш тизими билан боғлиқ. Ташкилий-ҳуқуқий воситалар ёрдамида таълим соҳасида коррупцияга қарши сиёсат олиб борилмоқда .\nЗамонавий маънода, Коррупция – бу ўз манфаати мақсадларида ўзларининг расмий ваколатларини ишлатишдан иборат бўлган жиноий фаолиятни англатади. Бу тоифадаги жиноятларга мансабдор шахсларнинг ўз вазифаларини суистеъмол қилишлари ва мансаб сохтакорлиги каби ҳолатлар киради. Яъни, давлат хизматчиларининг, мансабдор шахсларнинг ўз мансаб ваколатидан қасддан фойдаланиб жиноят олами вакилларига номоддий ва моддий жиҳатдан сотилишлари, пора олиш, бериш, воситачилик қилишлари ва ҳоказолар. Коррупция ва порахўрлик авж олган давлат ич-ичидан емирилади. Дунёда Коррупциянинг тури ҳам, тавсифи ҳам жуда кўп. Унинг келиб чиқиш сабабларини очиш, унга қарши курашишнинг самарали йўлларини топиш бўйича олимлар, турли институтлар ва халқаро ташкилотлар томонидан юзлаб, минглаб тадқиқотлар ўтказилган. Турли кўрсаткич ва рақамлар акс этган жадваллар яратилган, ўзига хос рейтинглар тузилган. Хатто Коррупциянинг хилма-хил формулалари ҳам ишлаб чиқилган. Бу борадаги ишлар ва изланишлар изчил давом етмоқда.\nХулоса ўринда шуни айтиш мумкинки, жамиятда Коррупциянинг олдини олиш, уни минимал даражада камайтиришни, албатта, битта орган амалга ошириши мураккаб жараён. Бу вазиятда ҳуқуқий онги ва ҳуқуқий маданияти юксак, Коррупцияга нисбатан муросасиз бўлган жамият қатламларининг ёрдами муҳим аҳамият касб етади.\nШавкат Мирзиёев: “Ҳалоллик вакцинаси” билан ишлаш тиббиёт ходимларининг энг катта шиори, байроғи бўлиши керак


«Зикр аҳлидан сўранг 1-қисм» (МP3)\nМаҳсулот коди: 11\nМаҳсулотни кўрганлар сони: 24074\nШайх Муҳаммад Содиқ Муҳаммад Юсуф ҳазратларининг қаламига мансуб бўлган, «Зикр аҳлидан сўранг» номли китобнинг 1-тўплами ёзилган аудио диски\nНоми: « Зикр аҳлидан сўранг - 1» (МР3)\nҲажми: 13 соат 24 дақиқа\nУшбу аудиокитобда қуйидаги маълумотлар билан танишасиз:\n001. Иккинчи нашр муқаддимаси\n002. Биринчи нашр муқаддимаси\n004. Фатво - жавобгарлик\n005. Илмсиз фатво бериш оқибати\n006. Фатво кимдан сўралади?\n007. Фатво сўраш одоблари\n008. Диёримиздаги аҳвол\n009. Янги режа\n010. 1-савол. «Доббатул арз» ҳақида\n011. 2-савол. Шайтон, ҳорут ва морут ҳақида\n012. 3-савол. Қиёмат ҳақлигига ақлий далил\n013. 4-савол. Дўзахда абадий қолиш масаласи\n014. 5-савол. Ўзга сайёраликлар\n015. 6-савол. «Ал-мийсоқ» ҳақида\n016. 7-савол. Ваҳий келтирувчи фариштанинг исми ҳақида\n017. 8-савол. Жисмоний камчилик бўлса...\n018. 9-савол. Инсонни яратишдан мақсад\n019. 10-савол. Инсонларга нисбатан «улуғ, буюк» сифатларни ишлатиш\n020. 11-савол. Одам алайҳиссаломга ман қилинган мева\n021. 12-савол. Ўзи ибодатда бўлмаган одам исломга даъват этиши\n022. 13-савол. Даъват етмаган кишилар ҳақида\n023. 14-савол. Аллоҳ таоло замон ва макондан ташқарида\n024. 15-савол. «Аллоҳ учун яхши кўрмоқ» тушунчаси\n025. 16-савол. Таркидунёчилик қилиш ҳақида\n026. 17-савол. Мазҳаблар орасида ақидавий фарқ мавжудми?\n027. 18-савол. «Мўмин ва мусулмон» сўзларининг бир биридан фарқи борми?\n028. 19-савол. Қуръон ўргатишга пул олиш мумкинми?\n029. 20-савол. Қуръон ёдлаш\n030. 21-савол. Имоми Аъзам ҳар кеча Қуръонни хатм қилган эканлар\n031. 22-савол. Қуръон нима сабабдан арабларга туширилган?\n032. 23-савол. Қуръони Каримнинг оятлари сони ҳақидаги ихтилофлар\n033. 24-савол. Хатм қандай бўлади?\n034. 25-савол. Баъзи бир амалиёт-маракалар ҳақида\n035. 26-савол. Қуръонни тушунишда саҳобаларнинг ўрни қандай\n036. 27-савол. Аллоҳ ўзи хоҳлаган банданигина ҳидоятга бошлар\n037. 28-савол. «Ҳуруфул муқаттаот» ҳарфлари ҳақида\n038. 29-савол. «Роббинг ибодатига бутунлай ажралиб чиқ» оятининг шарҳи\n039. 30-савол. «Биз уни юксак мақомга кўтардик» оятининг изоҳи\n040. 31-савол. Истиғфорнинг фойдалари\n041. 32-савол. Тасбеҳ ҳақида\n042. 33-савол. Фирқалар ва миллатлар\n043. 34-савол. Аҳли китоблар ҳақида\n044. 35-савол. Ибн Сино ва Ғаззолий\n045. 36-савол. Тумор ҳақида\n046. 37-савол. Таҳорат ва поклик\n047. 38-савол. Тишга пломба қўйиш\n048. 39-савол. Чўчқа гўштини ейиш мумкинми?\n049. 40-савол. Ҳаром ва нажас\n050. 41-савол. Таяммум ҳақида\n051. 42-савол. Намоз вақтининг чиқиб кетиши ҳавфи таяммумнинг сабабларидандир\n052. 43-савол. Маркабда таяммум қилиш ва намоз ўқиш\n053. 44-савол. Кўзи ожизнинг таяммуми\n054. 45-савол. Масҳ тортиш ҳақида\n055. 46-савол. Этикка масҳ тортиш\n056. 47-савол. Азон ва иқомат\n057. 48-савол. Азон айтилаётганда нафл намоз ўқиш\n058. 49-савол. Бомдод намозининг фарзидан сўнг суннатини ўқиш\n059. 50-савол. Пешин намозининг суннатлари\n060. 51-савол. Бомдод намози суннатининг қазоси\n061. 52-савол. Фарз ва суннат намозларининг ораси қандай бўлади?\n062. 53-савол. Қибла ҳақида\n063. 54-савол. Қиблага қараб намоз ўқиш ва тақвим ҳақида\n064. 55-савол. Саждадаги дуо\n065. 56-савол. Намозхон олдидан ўтиш\n066. 57-савол. Қазо бўлган ибодатлар ҳақида\n067. 58-савол. Қазо бўлган ибодатларни қилиш фарзми, вожибми ёки суннатми?\n068. 59-савол. Қазо намозларда зам сура ўқиш\n069. 60-савол. Эгила олмайдиган кишининг намози\n070. 61-савол. Намозхоннинг спиртли атир сепиши ҳақида\n071. 62-савол. Витр намозининг вақти\n072. 63-савол. Имомнинг таҳорати кетса...\n073. 64-савол. Имомлик ҳақида\n074. 65-савол. Турли хоналарда иқтидо қилиш\n075. 66-савол. Намозни қаср қилиб ўқиш\n076. 67-савол. Ватани аслий\n077. 68-савол. Жума намози\n078. 69-савол. Ҳибсдаги ва асирдаги кишиларга жума намози фарзми?\n079. 70-савол. Арс намозининг суннати ҳақида\n080. 71-савол. Ишроқ намози ҳақида\n081. 72-савол. Таҳийятул масжид\n082. 73-савол. Нафл намоз вақтлари\n083. 74-савол. Таҳажжуд намозининг вақти\n084. 75-савол. Масжидда билдирув ва эълонлар\n085. 76-савол. Насронийларга таъзия билдириш\n086. 77-савол. Ўлган одам учун маълум бир санада йиғилиш\n087. 78-савол. Жума куни вафот этган одам\n088. 79-савол. Вафот этган одамга гувоҳлик\n089. 80-савол. Ўлган инсоннинг ортидан қилинадиган амаллар\n090. 81-савол. Жаноза намозида бошни кўтариш\n091. 82-савол. Арвоҳга шам ёқиш\n092. 83-савол. Маййитни қибла томонга мойил қилиб ётқизиш\n093. 84-савол. Қабр устида тиловат ҳақида\n094. 85-савол. Қабрлар зиёрати ҳақида\n095. 86-савол. Қабристонларга мевали дарахтлар экиш\n096. 87-савол. Закотни яқин қариндошларга бериш ҳақида\n097. 88-савол. Отнинг закоти ҳақида\n098. 89-савол. Фермерлар ҳосилларидан ушр берадиларми?\n099. 90-савол. Ушр бериладиган ерлар\n100. 91-савол. Деҳқончиликдан бериладиган ушрлар\n101. 92-савол. Бошқа диндаги одамга эҳсон\n102. 93-савол. Қасамнинг каффороти\n103. 94-савол. «Эмган сутим ҳаром бўлсин» деб қасам ичиш\n104. 95-савол. Намоз ўқимай рўза тутиш\n105. 96-савол. Жума куни рўза тутиш\n106. 97-савол. Беморлик сабабидан рўза тутолмаслик\n107. 98-савол. «Рукнул яманий»\n108. 99-савол. Таомдан кейинги дуолар\n109. 100-савол. Ташаҳҳуд ва икки саловотдан кейниги дуолар\n110. 101-савол. Мушкул кушод ҳақида\n111. 102-савол. Музораба ҳақида\n112. 103-савол. Рибо ҳақида\n113. 104-савол. Маошимни оширишларини сўрашга ҳаққим борми?\n114. 105-савол. Касб-ҳунар қилиш ҳақида\n115. 106-савол. Қарзни нотўғри ишлатиш\n116. 107-савол. Эгаси ғойиб ҳақ тўғрисида\n117. 108-савол. Қарз беришда пул қадри тушишини ҳисобга олиш\n118. 109-савол. Пулнинг қадри тушиши\n119. 110-савол. Устозга ҳадя бериб дуо олиш\n120. 111-савол. Муаллифлик ҳуқуқи ҳақида\n121. 112-савол. Қариндошлар орасида никоҳ мумкинми?\n122. 113-савол. Никоҳсиз турмуш ҳақида\n123. 114-савол. Бошқа болани эмизиш\n124. 115-савол. Узоқ айрилиқ ила талоқ тушадими\n125. 116-савол. Аёлнинг ҳам ажрашиш ҳаққи бор\n126. 117-савол. Ярашишнинг мутлақо иложи қолмаган бўлса...\n127. 118-савол. Ҳомиладор аёл талоғини сўраса...\n128. 119-савол. Зинодан туғулган бола ва сунъий урчитиш\n129. 120-савол. Васият ҳақида\n130. 121-савол. Таомлар\n131. 122-савол. «Е» моддаси ҳақида\n132. 123-савол. Ароқ ичса 40 кунлик ибодатлари қабул бўлмайдими?\n133. 124-савол. Нима учун от қурбонликка сўйилмайди?\n134. 125-савол. Нега ипак эркакларга ҳаром\n135. 126-савол. Соч ва тирноқларни узун қилиб ўстириш\n136. 127-савол. Ҳазил-мутойибалар\n137. 128-савол. «Қўшимча» пуллар\n138. 129-савол. Гуноҳни бўйнига олиш\n139. 130-савол. Исм ва лақаб ҳақида\n140. 131-савол. Исм ўзгартириш ҳақида\n141. 132-савол. «Ҳолмурод», «Нормурод», «Ҳолида» исмлари ҳақида\n142. 133-савол. Зараркунанда жонзотларни ўлдирса бўладими?\n143. 134-савол. Аёлнинг овози авратми?\n144. 135-савол. Аёлларни тижорат қилишлари\n145. 136-савол. Маҳрамлар ҳақида\n146. 137-савол. Ит уриштириш\n147. 138-савол. «Карта» ўйнаш\n148. 139-савол. Расулуллоҳ соллаллоҳу алайҳи васалламнинг суратлари борми?\n149. 140-савол. Умар Ҳайём рубоийлари\n150. 142-савол. Баъзи дуоларни ўзи билан олиб юриш мумкинми\n151. 144-савол. Белгиланган вақтдан кеч қолиш\n152. 145-савол. Салом бериш ҳақида\n153. 146-савол. Туш таъбири ҳақида\n154. 147-савол. Оғир бемордан тиббий жиҳозни узиш\n155. 148-савол. Инсон ҳужайраларидан дорилар тайёрлаш\n156. 149-савол. Ҳомилани олдириш ҳақида\n157. 150-савол. Ҳомиладорликнинг олдини олиш\n158. 151-савол. Туғруқхонадаги ишлар\n159. 152-савол. Келин салом ҳақида\n160. 153-савол. Севги ҳақида\n161. 154-савол. Тасаввуф ҳақида\n162. 155-савол. Аллоҳга таваккал қилиш\n163. 156-савол. Ота-онага яхшилик\n164. 157-савол. Фарзанднинг ота-онадаги ҳаққи\n165. 158-савол. Ота ўз боласидан кечса\n166. 159-савол. Ҳидоят Аллоҳнинг ихтиёридадир\n167. 160-савол. Сулҳ ҳақида\n168. 161-савол. Шукр қилувчи бой сабр қилувчи мискиндан афзалдир\n169. 162-савол. Абдуллоҳ ибн Убай ҳақида\n170. 163-савол. Дорул ахд\n171. 164-савол. Дўстлашиш ҳақида\n172. 165-савол. Ёмоннинг касофати\n173. 166-савол. Шайтон васвасаси\n174. 167-савол. Шайтон инсоннинг хаёлидан кечган нарсаларни биладими?\n175. 168-савол. Тепки ҳақида\n176. 169-савол. Ҳашаротларни ўлдирса бўладими?\n177. 171-савол. Нима учун ой ислом рамзи сифатида танланган?\n178. 172-савол. Арафот тоғи ва муздалифа номлари ҳақида\n179. 173-савол. Фарз амаллар қандай собит бўлган?\n180. 174-савол. Иймонни мустаҳкамлаш масаласи\n181. 175-савол. Муҳкам оят, қоим суннат ва одил фаризат ҳақида


66 Ўқиш режими + -\nҲар бир йигит қиз бир кун келиб турмуш қуради. Ҳамма ҳам хотиржам ҳаёт кечиришни орзу қилади. Бахтли ҳаётдан баҳраманд бўлишни истаётган кишиларга маслаҳатим, вақти-вақти билан мурожаат қилиб, зиммаларидаги баъзи бурчларини унутиб қўйган пайтларида бир-бирларига эслатиб туришлари учун бу аҳд-паймонни оқ қоғозга тушириб, ҳар-бирлари ундан нусха кўчириб олсинлар. Келишув қоғозда қолиб кетмасин...\nАллоҳга ҳамду санолар, анбиёлар хотами бўлмиш Зотга салоту саломлар бўлсин! Ўзининг соддалиги, исроф ва ғайридинларнинг мункар урф-одатларидан холилиги билан ажралиб турадиган исломий никоҳ маросими тугагач, келин-куёв ўзларига ажратилган хонага кириб кетади. Куёв қўлини келиннинг бошига қўйиб, қуйидаги маъсур дуони ўқийди: «Эй Аллоҳим, мен Сендан унинг ва унга (туғма) табиат қилиб берган нарсангнинг яхшилигини сўрайман. Унинг ва унга (туғма) табиат қилиб берган нарсангнинг ёмонлигидан паноҳ беришингни сўрайман».\nКейин таҳорат қилиб, келин билан икки ракат намоз ўқийди ва ҳаётлари давомида мана шу ёш оилаларини ҳар хил ёмонликлардан асрашини ҳамда бирга аҳил-иноқ умр кечиришни сўраб Аллоҳ таъолога илтижо қиладилар. Ёш оилаларининг мусаффо ҳавоси кирланмаслиги ва ширин турмушларининг бардавом бўлиши учун улар қуйидаги асосларга амал қилишга келишиб оладилар.\n1. Ниятни холис қилиш Ният ҳар бир ишнинг асоси ҳисобланади. Амалларнинг бир-биридан афзал бўлишидаги асосий омил ҳам ниятдир. Агар ният холис бўлса, одатий амаллар ҳам ибодат даражасига кўтарилади. Аллоҳ таъоло бандаларини ниятлари холис бўлса, кундалик амалларини ҳам улкан ажрлар билан мукофотлайди. Шунинг учун келин-куёв турмуш қуришдан нима мақсад эканини англаб олишлари лозим. Мусулмон ва муслиманинг турмуш қуришдан мақсади жоҳил кимсаларнинг мақсадларидан фарқ қилиб, фақат жинсий ғаризани қондиришдан олийроқ туриши керак.\nПайғамбар алайҳиссалом ёшларни уйланишга буюриб дедилар: «Эй йигитлар жамоаси, қай бирингиз уйланишга қодир бўлса, уйлансин! Чунки (уйланиш) кўзни номаҳрамга тикишдан, авратни ҳаромдан (зинодан) сақлайди» Муслим ривояти.\n2. Авратни, кўзни ҳамда иффатни ҳаромдан сақлаш ниятида қурилган оила Аллоҳ ваъда қилган ёрдами ва тавфиқига нойил бўлур. Расулуллоҳ соллаллоҳу алайҳи васаллам дедилар: «Уч тоифа кишига ёрдам бериш Аллоҳ таоло зиммасидаги ҳақдир: (улар) Аллоҳ йўлидаги мужоҳид, ўзини озод қилиш учун ҳожаси билан келишган қул ва (зинодан) покиза бўлиш мақсадида уйланган йигит». Аҳмад, Термизий, Ибн Можа ривоятлари.\n3. Аллоҳ таоло манҳажига мувофиқ оила қуриб Аллоҳ таъолодан ажр умид қилиш.\n4. Ёлғиз Аллоҳга ибодат қиладиган ва Пайғамбар соллаллоҳу алайҳи васаллам Қиёмат куни бошқа пайғамбарлар олдида кўплиги билан фахрланадиган Ислом уммати сафини кўпайтирадиган солиҳ фарзандлар дунёга келтириш.\n5. Уларни исломий руҳда тарбиялаш. Шояд, Аллоҳ таъоло улар орасидан дин ғамини ейдиган, мусулмонларни нусрат ва ғалаба сари етаклайдиган йўлбошчиларни чиқарса! Эҳтимол, улар етук олимлар, паҳлавон мужоҳидлар сафига қўшилар!\n6. Аёли ва фарзандларига қиладиган ғамхўрлиги эвазига Аллоҳдан ажр умид қилиш.\nРасулуллоҳ соллаллоҳу алайҳи васаллам дедилар: «Ким Аллоҳдан ажр умидида аҳли оиласига нафақа қилса, бу нафақаси унинг учун садақа ўрнига ўтади». Муттафақун алайҳ. Агар эр-хотин мана шу мақсадларни астойдил кўнглига тугса, ҳаётлари ибодатга айланиб, ҳарбир олган нафаслари учун ажрга эга бўладилар.\n2. Аллоҳ таоло тоат-ибодатида ҳамкорлик Расулуллоҳ соллаллоҳу алайҳи васаллам дедилар: «Кечаси туриб, намоз ўқиган, аёлини ҳам намоз ўқишга уйғотган, агар бош тортса, юзига сув сепган кишига Аллоҳнинг раҳмати бўлсин. Кечаси туриб, намоз ўқиган, эрини ҳам намоз ўқиш учун уйғотган, агар турмаса, юзига сув сепган аёлга (ҳам) Аллоҳнинг раҳмати бўлсин!».\nАбу Довуд ривояти. Агар эр-хотин ўртасида бир-бирини ибодатга ундаш сифати бўлмаса, лоақал бу йўлдан бир-бирларини тўсмасинлар. Қанча аёллар эрларининг ибодат, илм олиш, жиҳод ёки даъват ишларига тўғаноқ бўлиб, эри зиммасидаги ўзининг айрим ҳақ-ҳуқуқларини унинг ибодати, жиҳод қилиши йўлида қурбон қила олмайдилар. «Эй мўминлар, на мол-дунёларингиз ва на бола-чақаларингиз сизларни Аллоҳнинг зикридан (яъни Аллоҳга ибодат қилишдан) юз ўгиртириб қўймасин! Кимки шундай қилса, бас, ана ўшалар зиён кўргувчи кимсалардир».( Мунофиқун 9-оят). Аёлларимизга ҳар соҳада Пайғамбаримиз жуфти ҳалоллари Оналаримиз ва саҳобий аёллар муносиб намуна бўла оладилар. Улар эрларини кўчага кузата туриб бундай дер эдилар: «Эй фалончи, биз хусусимизда Аллоҳдан қўрққин! Биз очликка чидашимиз мумкин, лекин ҳаромга сабр қила олмаймиз».\n3. Аллоҳ шариатига мувофиқ исломий оила қуриш Улар барча амалларини Аллоҳ Китобига қараб бажарадилар. Бирор масала хусусида Аллоҳ ва Расулининг ҳукмини билсалар, ҳавои нафслари ва урф-одатлари билан унга қарши чиқмайдилар. Ўзларининг соф ақидалари билан олий бўлиб тураверадилар. Аллоҳнинг Китоби ва Расулуллоҳ соллаллоҳу алайҳи васалламнинг суннатларига зид бўлган ҳар қандай ботил аҳли қаршисида виқор ва салобат билан тура оладилар. Улар бошқа мусулмонларга ҳам исломий оила масаласида намуна бўлишга интиладилар. Бундай оиладан Қуръони Карим ва Расул Акрам суннатининг нафаси уфуриб туради. Нечоғли барокатли оила бу!\n4. Аллоҳ таоло ва Расулуллоҳ соллаллоҳу алайҳи васаллам буйруқларига бўйсуниб, оилаларини меҳр-муҳаббат, вафо ва садоқат асосига қурадилар.\nОила аҳд-паймони жуда нозик бўлиб, Аллоҳ таъоло аҳдга вафо қилганларга чиройли оқибат, аҳдни бузганларга эса жазо тайёрлаб қўйгандир. Эр-хотин ўртасида нафрат, адоват, ҳасад каби қабиҳ иллатларнинг бўлиши исломий тасаввурга мутлақо ётдир. «Ахир бир-бирингиз билан қўшилиб, улар (яъни хотинларингиз) сизлардан (яхшилик билан ҳаёт кечириш ёки чиройли суратда ажрашиб кетиш ҳақида) қатъий аҳд-паймон олганларидан сўнг қандай қилиб уни (яъни маҳрни) қайтариб оласиз?!». (Нисо 21-оят). Саййид Қутб раҳимаҳуллоҳ мазкур оят хусусида айтади: «Ояти-каримадаги, (ифзо) – қўшилиш калимаси эр-хотиннинг бир-бирига жинсий жиҳатдан қўшилишинигина англатмайди, балки ҳис-туйғу, муҳаббат, ҳамдардлик, тасаввурларнинг бир-бирига тўғри келиши ҳамда эркак ва аёл ҳаётининг ажралмас қисмларидан бўлган бундан бошқа ўнлаб кўринишларини ўзида мужассам этиши мумкин. Муҳаббат изҳор этиш, бир-бирининг оғирини енгил қилиш, хушмуомалалик, оғир-енгил кунларда бир-бирига далда бўлиш ва ҳатто аёлига бироз тегиниши ҳам оятда зикр қилинган қўшилиш сўзи жумласидандир.». (Фи Зилалил Қуръан 1- том). Шунингдек, Қуръони Карим ва саҳиҳ суннат эрларни аёллари билан, ҳатто уларни яхши кўрмасалар ҳам, хушмуомалада бўлишга буюради ва бу Ислом динининг аёлларга нисбатан улкан ҳурмат-эҳтиромидир. Ҳамиша биз учун Пайғамбаримиз Муҳаммад алайҳиссалом гўзал намунадирлар. У Зот шундай марҳамат қиладилар: «Сизларнинг яхшиларингиз ўз оиласига яхши муомала қиладиганларингиздир. Мен эса сизларнинг орангиздаги ўз оиласига энг яхши муомала қилувчи кишиман».\nИбн Можа ривояти. «Мўминларнинг комил иймонлилари уларнинг чиройли хулқлиларидир. Сизларнинг энг яхшиларингиз аёлларига чиройли хулқ билан муомала қиладиганларингиздир».\n5. Ҳамиша Ислом назари билан яшамоқ Эр-хотин ўртасидаги меҳр-муҳаббат уларни бир-бирларининг мункар ишларини тўғрилашдан тўсмаслиги лозим. Ҳаром ишни қилаётган кишига, ким бўлишидан қатъи назар, хушомад қилиш ва унинг шариатга беэътибор бўлишига жим қараб туриш Расулуллоҳ соллаллоҳу алайҳи васаллам суннатларига зиддир. Пайғамбар соллаллоҳу алайҳи васалламга аёллари ичида энг суюклиси Оиша розияллоҳу анҳо эдилар. Оиша розияллоҳу анҳони «Эй Оиш», «Эй Ҳумайро», деб гоҳида исмларини қисқартириб, гоҳида эркалатиб чақирар эдилар. Оиша онамиз ҳайз ҳолатларида бир идишдан сув ичсалар, Пайғамбар алайҳиссалом ҳам ўша идишнинг айнан Оиша онамиз ичган жойидан сув ичардилар. Рўзадор ҳолларида ҳам аёлларини ўпардилар. Бироқ Аллоҳнинг ҳудудлари оёқ ости қилинган ерда Набий соллаллоҳу алайҳи васаллам ғазабларини ҳеч нарса тўсиб қололмасди.\nОиша розияллоҳу анҳодан: «Мен сурати бор матодан Расулуллоҳ соллаллоҳу алайҳи васалламга ёстиқ тикдим. У киши уйга келгач, эшик олдида туриб қолдилар ва юзлари ўзгарди. Мен: Нима гап, Ё Расулуллоҳ!», деб сўрадим. Шунда Пайғамбар алайҳиссалом: — Мана бу ёстиқ қаердан келди?, дедилар. — Буни сиз ёнбошлашингиз учун қилгандим», дедим мен. — Ахир, сурат бор уйга фаришталар кирмаслигини билмайсизми?! дедилар Набий соллаллоҳу алайҳи васаллам». Бухорий ривояти.\n6. Бир-бирига таскин бериш Эр-хотин бир-бирига мулойимроқ бўлиши керак. Абу Дардо ва Умму Дардо бунга ёрқин мисол бўла олади. Агар Абу Дардо ғазабланса, Умму Дардо сукут сақлаб, эрининг кўнглини олишга ҳаракат қиларди. Умму Дардо бирор нарсадан хафа бўлиб қолса, Абу Дардо сукут сақларди ва аёлини тинчлантириб, уни рози қилиш йўлларини қидирарди. Улар турмуш қурган илк кунларидан бошлаб мана шу йўлни ўзларига дастурул-амал қилиб олишган эди. Ҳақиқатан ҳам бу оқилона йўл эди. Оилада келишмовчилик чиққанида ғазабларини тизгинлай олмайдиган қанча кишиларнинг оиласи бузилиб кетди.\n7. Хато қилиш инсон табиатидандир Инсон фаришта эмас. Ҳаёт хато-камчиликсиз бўлмайди. Оилада эр-хотин бир-бирини кечириб яшаши лозим. Йўл қўйилган арзимас нуқсон сабабли бир-бирларининг катта-катта яхшиликларини унутмасинлар. Албатта, бу ерда дунёвий масалалар кўзда тутиляпти. Ҳар иккала томон нафсониятга тегмайдиган юмшоқроқ йўлларни қидирсин. Шунинг учун ҳам Расулуллоҳ соллаллоҳу алайҳи васаллам эркак кишини бирор сафардан қайтганда уйига ярим тунда кириб боришдан қайтардилар. Чунки эр аёлининг хунук ҳолати устидан чиқиб қолиб, ундан кўнгли совиши мумкин. Бу Расулуллоҳ соллаллоҳу алайҳи васалламнинг ўзига хос услубларидан эди.\nРасулуллоҳ соллаллоҳу алайҳи васаллам аёлларининг уйида навбати билан тунар эдилар. Бир куни Оиша розияллоҳу анҳонинг ҳужраларида асҳоблари билан ўтирардилар. Умму Салама онамиз бир лаганда Расулуллоҳ соллаллоҳу алайҳи васалламга овқат олиб келдилар. Оиша розияллоҳу анҳо эса бу пайтда бир матога ўраниб олган ҳолда қўлида тош билан турарди. Оиша розияллоҳу анҳо онамиз Умму Салама келтирган лаганни қўлидаги тош билан (атайин) уриб, иккига бўлиб юборди. Набий соллаллоҳу алайҳи васаллам лаганнинг синган бўлакларини териб оларканлар, бундай дедилар: «Еяверинглар, еяверинглар, онангиз рашк қилди».\nНасоий ривояти. Доно фикр, шундай эмасми?! Расулуллоҳ соллаллоҳу алайҳи васаллам Оиша онамизнинг хатосини ҳалимлик билан қарши олиб, сабр қилдилар.\n8. Оиладаги гап кўчага чиқарилмайди Оилада бўладиган камчилик, келишмовчилик ва ҳар хил муаммолар эр-хотин ўртасида қолиши, ота-она ва бошқа қариндош-уруғлар қулоғига етиб бормаслиги лозим. Агар ўртадаги келишмовчилик кучайиб, низо бирга яшаб кетишларига кўзлари етмайдиган даражада кескин тус олса, қариндошлари орасидан динда мустаҳкам ва фаҳм-фаросатли бир кишини муаммони ҳал қилишда ҳакам қилишлари мумкин.\n9. Ўзаро маслаҳат Келин-куёв яқин кунларда ёки келажакда қилмоқчи бўлган ишлари ва бу ишларга қандай эришмоқчи эканликлари ҳақида бир-бирларига ошкор айтишлари керак. Шояд, уларнинг мақсадлари бир-бирига мувофиқ келиб, барча муаммоларини баҳамжиҳат хал қилсалар. Эҳтимол келиннинг ўзига хос (ҳеч кимга айта олмаётган) бирон режаси бордир. Аёлига кўмаклашиши ҳамда унинг мақсадларига тўсқинлик қилмаслиги учун эр ўз хотинининг сирларидан ҳам воқиф бўлишида ҳеч қандай ҳараж йўқ. Зеро, аёл эрининг рухсатисиз бирон иш қилиши мумкин эмас.\nИтоат ҳақида Оилада эр киши бошлиқ бўлиши керак. Аёлга маъсият бўлмаган ўринларда эрига итоат қилиб яшаши вожиб бўлади. Аллоҳ таъоло айтади: «Эркаклар хотинлари устидан раҳбардирлар. Бунга сабаб Аллоҳ уларни бировларини бировларидан (яъни эркакларни аёлларидан) ортиқ қилгани ва эркаклар (хотинлари ва оилалари учун) ўз мол-мулкларидан сарф-ҳаражат қилганларидир. Бас, ибодат-итоатли ва (эрлари) йўқлигида Аллоҳнинг ҳифзу ҳимояти билан (эрларининг мол-мулклари ва ўз иффатларини) сақловчи хотинлар – яхши хотинлардир. Хотинларингизнинг итоатсизлигидан қўрқсангиз, аввало, уларга панд-насиҳат қилинглар, сўнг (яъни панд-насиҳатларингиз кор қилмаса), уларни ётоқларда тарк қилингиз (улар билан бир жойда ётманг, яқинлашманг), сўнгра (яъни шунда ҳам бўйсунмасалар), уринглар! Аммо сизларга итоат қилсалар, уларга қарши бошқа йўл ахтарманглар. Албатта, Аллоҳ энг юксак ва буюк бўлган Зотдир». «Нисо» 34. Ушбу оятда оиладаги эр билан хотиннинг ўрни белгилаб берилган. Шариат ҳукмича, эр, аввало, оиланинг барча молиявий ва маънавий эҳтиёжларига жавобгар бўлган ҳамда уни четдан бўладиган ҳар қандай хуружлардан ҳимоя қиладиган шахсдир. Мана шулар эвазига ва эркак киши учун фазилат ҳисобланмиш оғир-босиқлик, оила тебратишдаги тадбиркорлик каби сифатлар сабабли ҳам у оиланинг бошлиғи саналади. Яхши хотин эса диёнатли, итоатли, эрининг уйини обод қиладиган ва унга бир умр садоқатли бўлган аёлдир. Агар хотин томонидан оиланинг ё эр-хотиннинг тинч-тотувлигига раҳна соладиган бирон феъл содир бўлса, эрнинг вазифаси, аввало, унга яхшилик билан тушунтириш, тушунмаса, меҳру муҳаббатини дариғ тутиш билан ўз норозилигини билдиришдир. Бу ишлар фойда бермаган тақдирдагина хотинга (уни уриб роҳатланиш учун эмас, балки тўғри йўлга солиш мақсадида) қўл кўтаришга рухсат берилади. Шу ўринда бир нарсани таъкидлаб кетиш лозимки, бу борада келган ҳадисларда юзидан бошқа жойига қон чиқмайдиган ва асари кўринмайдиган даражада уриш керак деб айтилган. Чунки юз инсон аъзолари ичидаги энг мукаррами саналади. Лекин табиийки, эрга итоат қилишни ўзига бурч деб биладиган итоатли аёл бу охирги чорагача етиб келмайди.\nРасулуллоҳ соллаллоҳу алайҳи васаллам дедилар: «Агар бировни бошқа бировга сажда қилишга буюрганимда эди, энг аввал аёл кишини эрига сажда қилишга буюрган бўлардим». Эрига итоат қилмайдиган аёлда ҳеч қандай яхшилик йўқ!\nҲар бир йигит-қиз бир кун келиб турмуш қуради. Ҳамма ҳам хотиржам ҳаёт кечиришни орзу қилади. Бахтли ҳаётдан баҳраманд бўлишни истаётган кишиларга маслаҳатим, юқорида санаб ўтилган кўрсатмаларни ўзлари учун дастурул-амал қилиб олсинлар. Вақти-вақти билан мурожаат қилиб, зиммаларидаги баъзи бурчларини унутиб қўйган пайтларида бир-бирларига эслатиб туришлари учун бу аҳд-паймонни оқ қоғозга тушириб, ҳар-бирлари ундан нусха кўчириб олсинлар. Келишув қоғозда қолиб кетмасин. Ҳали сиёҳлари қуримасдан туриб унга амал қилишга киришсинлар, бутун умр баҳоли-қудрат уни ҳаётга татбиқ қилишга интилсинлар. Аҳд-паймон жуда оғир бўлгани боис, уни амалга ошириш кишидан бироз сабр-матонат ва сабот талаб қилишини бир-бирларига эслатиб туришни ҳам унутмасинлар. Аллоҳ барчамизга тавфиқ берсин! Пайғамбар алайҳиссаломга, аҳли оилаларига, асҳобларига ва Қиёматга қадар уларга чиройли суратда эргашганларга Аллоҳнинг салоту саломлари ёғилсин!\n01:16 / 08.04.2019 3077\n01:15 / 27.09.2017 2256\n12:26 / 18.03.2015 24015\n01:18 / 05.03.2017 2009


ОТМ раҳбар ва педагог кадрларининг малакасини...\n25.09.2019 09:19 0 1539\nОлий таълим муассасалари раҳбар ва педагог кадрларининг малакасини ошириш тизимини янада такомиллаштириш бўйича қўшимча чора-тадбирлар тўғрисида Ҳукумат қарори (797-сон, 23.09.2019 й.) қабул қилинди. Бу ҳақда адлия вазирлиги каналида хабар берилган.\nҚарорга мувофиқ, 2019 йил 1 октябридан олий таълим муассасалари раҳбар ва педагог кадрларининг узлуксиз малакасини ошириш тизими амалиётга жорий этилади. Ушбу ходимларнинг малакасини ошириш марказларида Таълим технологиялари кафедраси ташкил этилади.\nҚарор билан, олий таълим муассасалари раҳбар ва педагог кадрларининг узлуксиз малакасини ошириш жараёнларини ташкил этиш тартиби тўғрисида низом ҳам тасдиқланди.\nНизомга кўра, узлуксиз малака ошириш жараёни қуйидагиларни ўз ичига олади:\n— мутахассислик бўйича мустақил малака ошириш;\n— муқобил малака ошириш;\n— таълим дастурлари асосида мазкур кадрларни қайта тайёрлаш ва малакасини ошириш марказларида бевосита ўқиш.


“АХБОРОТ СОАТИ”ДА ПСИХОЛОГИК ТРЕНИНГЛАР ЎТКАЗИЛДИ\nБир неча йиллардан бери барча факультетларда ҳафтанинг ҳар чоршанбасида “Ахборот соати” ва “Маънавият соати” дарслари ўтказилади. Бу каби машғулотлар талабалар интеллектуал салоҳияти ошириш, маънавиятини бойитишда, олий таълим муассасаларида таҳсил олиш жараёнида вужудга келадиган турли муаммоларни ҳал қилиш, олдини олишда ғоят муҳим ўрин тутади. Бундай дарслар талаба-ёшларни юртимизда барча соҳаларда амалга оширилаётган ислоҳотлар, хорижда рўй бераётган воқеалар ҳамда бошқа зарур ахборотлар билан тезкор ва мунтазам равишда хабардор этиб бориш билан бирга мавзулар ранг-баранглиги, бугунги куннинг турли долзарб масалаларини қамроб олганлиги билан ҳам алоҳида аҳамиятга эга.\n12 сентябрь куни университетнинг Халқаро журналистика ва Инглиз тили 3-факультетлари биринчи-иккинчи курсларида бўлиб ўтган “Ахборот соати” машғулотлари бироз ноодатий тарзда ташкил этилди.\nЎзбекистон давлат жаҳон тиллари университети Халқаро журналистика факультети 2 курс 201-гуруҳ талабалари билан психологик тренинг ташкил қилинди. Бунда талабалар психологик машқларни бажариш давомида ҳамкорликда ишлаш, ўзаро мулоқотга киришиш, ўзаро ҳаракат, ўз-ўзини баҳолашга тайёргарликларини намойиш қилишди. Бу жараён талабалар томонидан катта қизиқиш билан бажарилди. Тренинг мобайнида университет психологи Зебинисо ҲАЙРУЛЛАЕВА психодиагностик ишларни хам амалга оширди.\nШунингдек, 2 жуфтлик соатида университетнинг Инглиз тили 3-факултети 1 курс талабалари ўртасида университет психологи билан учрашув ташкил қилинди. Учрашувда университет психологи фаолияти, талабаларнинг ижтимоий-психологик паспортини яратишнинг аҳамияти, олий таълим тизимида ўқиш жараёнининг шахс сифатида талаба психологиясига кўрсатадиган таъсири тўғрисида фикр-мулохазалар билдирилди.\nУчрашув якунида талабаларнинг эмоционал холатини яхшилаш мақсадида тренинг ташкил қилинди.


11:30 / 01 март 579 pdf Ўқиш режими + -\n(Атоқли аллома шайх Муҳаммад Аввома ҳафизаҳуллоҳ билан суҳбат)\nҚиёмат куни энг аввал устидан ҳукм чиқариладиган кишилар шаҳид мужоҳид, илм ўргатувчи олим ва садақа қилувчи бой экани ҳақида Набий соллаллоҳу алайҳи васаллам бизларга хабар берганлар. Бу масала янада тушунарли бўлиши учун «Сиҳоҳ аҳадиси қудсия» номли китобимдаги тўртинчи ҳадисни келтириб ўтсам.\n«Расулуллоҳ соллаллоҳу алайҳи васаллам айтадилар: «Аллоҳ қиёмат куни бандалари ўртасида ҳукм чиқариш учун нозил бўлади. Ҳар бир уммат тиз чўккан ҳолда туради. Аллоҳ энг аввал Қуръонни ёд олган кишини, Аллоҳ йўлида қатл қилинган кишини ва мол-дунёси кўп кишини чақиради. Шунда Аллоҳ Қуръон ҳофизига: «Мен сенга Расулимга нозил қилган нарсани ўргатмадимми?» дейди. Қори: «Ўргатган эдинг, эй Роббим», дейди. Аллоҳ: «Билганларингдан нимага амал қилдинг?» деб сўрайди. У: «Кечаю кундуз ибодат билан қоим бўлар эдим», деб жавоб беради. Шунда Аллоҳ унга: «Ёлғон айтдинг», дейди. Фаришталар ҳам унга: «Ёлғон айтдинг», дейишади. Аллоҳ: «Аммо сен «Фалончи қори», дейишларини хоҳлагансан ва шундай ҳам дейилгансан», дейди» (Муслим ва Термизий ривояти).\nАввал ҳукм чиқариладиган уч тоифанинг биринчиси – Қуръонни ёд олиб, ўрганган киши. Қиёмат куни Аллоҳ таоло унинг ҳолини била туриб айтади: «Мен сенга Расулимга нозил қилган нарсани ўргатмадимми?» У Аллоҳга ҳужжат келтириш учун: «Ўргатган эдинг, эй Роббим», дейди. Бу банданинг ундан шукр қилиш талаб этиладиган улкан неъматга иқрор бўлишидир. Бу неъмат – илм, Аллоҳ барча яхшиликларни жамлаган Қуръони Карим илмидир. Қуръони Карим биз бандаларни дунё ва охиратнинг барча яхшиликларига чорлайди.\nЛекин мазкур киши муваффақиятга эришганлардан бўлмади. Дунё ва охиратда Аллоҳга ростгўйлик қилмади. Аллоҳ ундан сўради: «Билганларингдан нимага амал қилдинг?». У: «Тунлари ва кундузлари Қуръон билан қоим бўлар эдим», дея туну кун Қуръони Карим билан машғул бўлганини пеш қилади. Бу бечора Қуръоннинг тафсири ва фиқҳ билан машғул бўлиш руҳидан, улуғ мақсаддан ғофил эди. У қалби ва мақсадини Аллоҳдан ўзга нарсалардан поклаш ҳақида ўйлаб кўрмаган ҳам эди. Шунингдек, у Аллоҳнигина ирода қилиш, Унга юзланиш ва Уни яккаю ягона деб билиш вожиб эканидан ғафлатда эди.\nҚуръони Каримни ўқиган киши бу маънолар илмидан бехабар қолмайди. Лекин ҳадисда зикр этилган қори каби гоҳида уларга амал қилишда жоҳилона йўл тутади. Аллоҳ таолодан манфаатли илм сўраймиз.\n«Аллоҳ унга: «Ёлғон айтдинг», дейди. Фаришталар ҳам унга: «Ёлғон айтдинг», дейишади. Аллоҳ унга қалбидаги ҳақиқатни баён қилиб, «Аммо сен «Фалончи қори» дейишларини хоҳлагансан ва шундай дейилгансан», дейди. Яъни ўзинг ҳаракат қилган нарсага эришдинг, талаб қилган нарсангни ҳосил қилдинг. Сен учун бошқа мақсад қолмади. Имом Муслимнинг ривоятида келтирилганидек, сўнгра у юзтубан судраб олиб борилиб, дўзахга улоқтирилади.\nАгар «Талабанинг илм олишдан мақсади нима бўлиши керак?» деган саволга мен: «Талаба учун илм олишдан мақсад Аллоҳ ва Унинг розилиги бўлмоғи лозим», дейман. Шунингдек, таълим олиш, дарс қилиш ва илмнинг барча воситаларида, ҳатто ўқишга бориб-келиш, китоб сотиб олиш, устозларни танлашда ҳам нияти холис – Аллоҳ учун бўлмоғи лозим. Бошқалардан кўра кўпроқ ҳолати ва сўзи орқали уни Аллоҳга чорлайдиган устозлар билан ҳамсуҳбат бўлсин. Илм толиби илмий мажлисларда ташқи кўриниши ва кийинишида ҳам ниятини тўғри ва гўзал қилсин.\nТалаба илмида, амалида, ўрганган барча яхшиликларини татбиқ қилишда Аллоҳнинг розилигини исташи лозим. У бирор илоҳий ёки набавий буйруқни ўрганар экан, уни ҳаётига татбиқ қилишга шошилсин ва қай бир илоҳий ёки набавий қайтариқни ўрганар экан, ундан тийилсин. Толиби илмнинг юриш-туришида, тўғри йўлни топишида кундан-кунга яхшиланиш кўзга ташлансин, орадан кўп ўтмай, илмига амал қулувчи олимга айлансин.\nБугунги кунимизда толиби илм «деди-деди»дан, ортиқча савол бериш ва гап-сўздан, тортишув, шак-шубҳага берилишдан сақланмоғи лозим. Масалалар ва ёдланадиган нарсаларга бутунлай шўнғиб кетишдан, уламоларга нотаниш ва ихтилоф ҳамда баҳс-мунозарага сабаб бўлган китоблардан нақл қилмасин.\nТалаба илмни бевосита уламолардан, улар билан ҳамсуҳбат бўлиш орқали олсин, тўғридан-тўғри китобдан олишдан сақлансин. Шунингдек, аввал ўтган улуғ ёшли уламолар одоби ва хулқларидан юз ўгирмасин. Уламолар одоби билан одобланган кишиларни таҳқирлашдан, одамларни нафратлантирадиган тубан сифатлар билан сифатланишдан эҳтиёт бўлсин.\nБаъзи кимсалар илм фақатгина ёдланадиган маълумотлар ёки фалон-фалон масалада баҳс юритиладиган, мажлисларда мақтанадиган, китобларнинг ҳошиялари, изоҳ ва шарҳлар (таълиқотлар) билан тўлиб-тошган манбаларни ўзлаштириш деб ўйлашади. Буларни ёдлаб олган киши аллома, замонасининг олими, асрининг муҳаддиси саналaди деган хаёлда бўлишади.\nБугунги кунда одамларни чалғитиб қўйган замонавий воситалар – компьютер дастурлари билан ишлаш илм деб ҳисобланадиган бўлиб қолди. Баъзилар улардан фойдаланиш билан ўзларини ҳофизул Қуръон, мужтаҳид олим деб ўйлай бошлашади. Натижада турли масала хусусида шайх ва уламоларга мурожаат қилинмай қўйилди. Бу ҳолат Расулуллоҳ соллаллоҳу алайҳи васалламнинг: «Одамлар жоҳилларни бошлиқ қилиб олишади, улардан савол сўралади. Улар ҳам одамларга илмсиз равишда фатво бериб, ўзлари адашади ва уларни ҳам адаштиради» деган муборак сўзларини тасдиқлайди.\nБундан ҳам ачинарлиси эса бирор китоб ёки қўлёзма ҳақида умумий маълумотдан бошқа ҳеч нарсани билмайдиган баъзи кишилар ушбу ишлари билан ўзларини уламолар мурожаат қиладиган мутахассис даражасига кўтарилдим деб ўйлашади. Илм эса олий ва умуман бошқа нарса. Илм ёдда сақлаш, фаҳмлаш, амал қилиш, татбиқ этиш, илми билан хулқланиш, Аллоҳга қуллик, парҳезкорлик, собитқадамлик, нафсни ҳисоб қилиш, Аллоҳга яқин бўлиш, анбиёлар саййидининг йўли билан ҳидоятланиш ва у зотнинг асҳоблари ва яхшиликда уларга эргашганлар сийратига эргашишдир.\nБинобарин, ҳеч нарса талабани илмига амал қилувчи уламолар суҳбатидан беҳожат қила олмайди. Чунки улар сўзловчи китобдир. Агар биронта одам: «Нима учун илмни ёд олган, ўрганган ва сифатланган кишиларни олим, ҳофиз ва фақиҳ деб атайсиз? У сиз номлаган ва сифатлаган нарсалар узра эмас-ку?» деса, мен унга айтаманки: «Мен ундай кишиларни «Баҳжатун-нуфус»нинг соҳиби, парҳезкор имом Абу Муҳаммад ибн Абу Жамра Андалусий (вафоти ҳижрий 699 йил) номлаганлари каби номлайман. У зотнинг шогирди Ибн Ҳожж ўзининг машҳур «Мадҳал» номли китобида бундай ҳикоя қилади: «Саййидим Абу Муҳаммад ибн Абу Жамрага ўз даврининг уламоларидан, олим, ҳофиз ёки фақиҳ нисбати берилган бир киши амали озлиги билан зикр қилинса, илмнинг фазилати туфайли унга мақтов айтиб, илм мансабига аҳл бўлмаган кишига илм нисбатини беришдан ва ёлғон гапиришдан қўрқиб, уни «ривоят қилувчи» дер эди. Чунки ривоят қилувчи ҳақиқатдан ҳам олим саналмайди, балки у ходимлардан биридир».\nШаръий илм, Муҳаммад алайҳиссалом қолдирган мерос фақатгина хотирада сақлаб қўйиш, мавъиза ва йиғилишларда гапириш учун эмас, балки ҳақни ҳаққа, ботилни ботилга чиқариш учун, унга амал қилиш, уни тарқатиш, келгуси авлодга гард юқмаган, ҳавои нафс истаклари ва шахсий ғоялар билан лойқаланмаган ҳолда, соғлом ва мусаффо ҳолатда мерос қолдириш ва етказиб бериш учун таълиф қилинган.\nИбн Абу Шайба раҳимаҳуллоҳ Зайд Ибн Арқам, Абу Ҳурайра, Ибн Масъуд, Анас, Ҳабиб ибн Абу Собит ва Ибн Амр розияллоҳу анҳумдан мурсал ҳолда: «Манфаатсиз илмдан Аллоҳдан паноҳ сўранг» дегани ривоят қилинган. Жобир розияллоҳу анҳудан ҳам: «Аллоҳдан манфаатли илмни сўранг ва манфаатсиз илмдан паноҳ тиланг», дегани ривоят қилинган.\nАллоҳ таолодан манфаатли илм сўраш ва манфаатсиз илмдан паноҳ тилашдан – илмнинг учинчи тури ҳам бор экани англашилади. Ўша тури зарарли илмдир. Манфаатсиз илм – манфаат ҳам, зарар ҳам бермайдиган илмдир. У илм аслида зарарли. Бефойда илмни ўрганган киши ўзига ато қилинган нарсалар – мол-мулк, вақт, куч-қудратни охиратига манфаат бермайдиган нарсага сарфлаган бўлади. Бундай йўл тутиш ҳақиқатда зарарли ҳисобланади. Банда манфаатсиз нарса хусусида Аллоҳдан паноҳ сўрашидан кўра, зарар келтириши аниқ бўлган нарсадан паноҳ сўраши аълороқдир.\nМанфаатли илм сизни амал қилишга, солиҳ амаллар билан Аллоҳ таолога янада яқин бўлишга чорлайди, қалбингизни нурга тўлдиради, нафсингизни тарбиялайди. Натижада ҳар қандай каттаю кичик иш қаршисида Набий соллаллоҳу алайҳи васаллам ва у зотнинг содиқ издошлари каби йўл тутади. Аллоҳим, бизларни ҳам мана шу неъмат ила азиз ва мукаррам қилгин!\nАнвар Аҳмад Истанбулдан ёзиб олди.\nЙўқ, бу менинг эҳтиёжим\n09:08 / 01 март 317\nЮртимизга шайх Фуда ташриф буюрди\n20:16 / 01 март 1101\n3014 07:00 / 15.01.2019\nАбу Язид Бастомий дейди.Мени ҳеч ким балхлик бир йигитдек мағлуб қилган эмас. У ҳаж қилиб қайтаётганимизда биз билан учрашиб қолди ваndash Сизларда зуҳдни қандай давоми...\n1486 08:00 / 03.03.2019\nИбодатларнинг энг асосийси, энг улуғи, энг аҳамиятлиси намоздир. Намоз арабчада .солат, дейилади, луғатда .яхшиликка дуо, деган маънони англатади. Шариатда эса давоми...\n1664 12:40 / 19.04.2019\nИбн Абу Ғунядан ривоят қилинади .Бир шайх менга бувисининг қуйидаги сўзларини ҳикоя қилиб берди .Хизматкоримиз олов ёқиб олиш учун Толҳа ибн Мусаррифнинг уйига давоми...\n1017 07:10 / 27.09.2019\n46474 11:56 / 10.10.2018


Сонанорма – medu.uz – Дорилар ҳақида маълумотлар ўзбек тилида\nHome Йўриқномалар Сонанорма\nПрепаратнинг савдо номи: Сонанорматм\nТаъсир этувчи модда (ХПН): гидроксизин гидрохлориди\nфаол модда: 25 мг ёки 12,5 мг гидроксизин гидрохлориди;\nёрдамчи моддалар: лактоза моногидрати, микрокристалл целлюлоза, магний стеарати, кремний диоксиди, крахмал, тальк, натрий метил парабен, натрий пропил парабен, тозаланган сув.\nТаърифи: узунчоқ, икки ёқлама қавариқ, оқ рангли қобиқ билан қопланган таблеткалар.\nФармакотерапевтик гуруҳи: анксиолитик восита.\nАТХ коди: N05BB01\nГидроксизин гидрохлориди – дифенилметан (пиперазин) ҳосиласидир. Анксиолитик, антигистамин (Н1-гистамин рецепторлари блокатори), қичишишга қарши восита.\nСонанорма препаратининг анксиолитик фаоллиги эҳтимол, субкортикал структураларга таъсири билан боғлиқ.\nСонанорма эшакеми, экзема ва дерматити бўлган беморларда қичишини аҳамиятли даражада камайтиради. Сонанорма учун яққол седатив, қусишга қарши, ўртача м-холиноблокловчи (спазмолитик, бронхларни кенгайтирувчи) ва марказий миорелаксация қилувчи таъсир ҳам характерли. Седатив самараси препаратнинг суюқ шакли қабул қилинганидан кейин 5-10 минут ва таблетка қабул қилинганидан 30-45 минут ўтгач намоён бўлади.\nАнтигистамин самараси ичга қабул қилинганидан кейин тахминан 1 соат ўтгач намоён бўлади.\nУзоқ муддат қабул қилинганида бекор қилиш синдроми ва когнитив фаолиятни ёмонлашиши аниқланмаган. Мутаген ва концероген таъсири аниқланмаган.\nГидроксизин меъда-ичак йўлларидан тез сўрилади, плазмадаги чўққи концентрациясига перорал қўлланилганидан кейин 2 соат ўтгач эришилади. Тўқималарда плазмага нисбатан кўпроқ тўпланади. Тақсимланиш коэффиценти катталарда 13-19 л/кг ва болаларда\n16-18 л/кг ни ташкил этади.\nГидроксизин гематоэнцефалик ва йўлдош тўсиқларидан ўтади.\nЖигарда метаболизмга учрайди. Асосий метаболити (45%) цетиризин яққол Н1-блокатори ҳисобланади. Препаратнинг фақатгина 0,8% ўзгармаган кўринишда буйрак орқали чиқарилади.\nЯрим чиқарилиш даври ёшга боғлиқ ва болаларда 7 соатни, катталарда 20 соатни ва кексаларда 29 соатни ташкил этади.\nЖигар касалликлари бўлган беморларда Т1/2 37 соатгача узайиши, антигистамин самараси эса 96 соатгача давом этиши мумкин.\nневрозлар ва невротик ҳолатлар: ҳавотирликни (тарқалган ҳавотирлик ва адаптацияни бузилиши), психомотор қўзғалиш, ички таранглик, таъсирчанлик, безовталикни бартараф этиш;\nюқори қўзғалувчанлик билан кечувчи марказий нерв тизимининг органик шикастланиши;\nқўзғалиш билан кечувчи сурункали алкоголизм, абстинент алкогол синдроми;\nпремедикация ва операциядан кейинги давр (қусишни олдини олиш ва батараф этиш учун седатив восита сифатида; мажмуавий даволаш таркибида);\nқичишишни симптоматик даволашда қўлланади.\nКатталар: Катталарга хавотирликни симптоматик даволаш учун – 25-100 мг дан кун давомида бир неча қабул қилишда ёки кечқурун (суткада 1-4 марта). Стандарт дозаси – кунига 50 мг (12,5 мг эрталаб, 12,5 мг кундузи ва 25 мг кечқурун). Жиддий ҳолатларда (психиатрияда) доза суткада 300 мг гача оширилиши мумкин. Одатдаги даволаш курси давомийлиги – 4 хафтани ташкил этади.\nҚичишишни симптоматик даволаш учун: бошланғич доза 25 мг, зарурати бўлганида 4 марта (25 мг дан кунига 4 марта) оширилиши мумкин.\nМаксимал бир марталик доза 200 мг, суткалик доза – 300 мг ни ташкил этади.\nБолалар: Болаларга ёшга ва тана вазнига қараб белгиланади.\nҚичишишни симптоматик даволаш учун 12 ойликдан 6 ёшгача бўлган болаларга кунига\n1 дан 2,5 мг/кг, бир неча қабулда буюрилади.\n6 ёш ва ундан катта болаларга – кунига 1-2 мг/кг, бир неча қабулда буюрилади.\nНожўя таъсирлари асосан марказий нерв тизимини сусайтириши ёки марказий нерв тизимини парадоксал рағбатлантирилиши, антихолинергик фаоллиги ёки ўта юқори сезувчанлик реакцияси билан боғлиқ. Кучсиз намоён бўлган, ўтувчан ва одатда, даволаш бошланганидан кейин ёки доза камайтирилганидан кейин бир неча кун ўтгач ўтиб кетади.\nАнтихолинергик самаралар: оғизни қуриши, сийдикни тутилиши, қабзият, аккомодацияни бузилиши кам ҳолларда кузатилади ва асосан кекса беморларда кузатилади.\nУйқучанлик, умумий ҳолсизлик, айниқса препарат билан даволашнинг бошида бўлиши мумкин (агар ушбу самара даволаш бошлангидан кейин бир неча кун ўтгач ўтиб кетмаса, препаратнинг дозасини камайтириш керак). Шунингдек, бош оғриғи, бош айланиши, кўп терлаш, артериал гипотензия, тахикардия, аллергик реакциялар, кўнгил айниши, иситма, жигар функционал синамаларини ўзгариши, бронхоспазм ҳам кузатилган.\nТавсия этилган дозаларда нафасни клиник аҳамиятга эга сусайиши аниқланмаган.\nгидроксизинга ва препаратнинг ҳар қандай компонентларидан бирига, цитеризинга, аминофиллинга ёки этилендиаминга ўта юқори сезувчанлик;\nпростата безининг хавфсиз гиперплазияси;\nҳомиладорлик, туғруқ фаолияти даври, эмизиш даврида қўллаш мумкин эмас.\nГидроксизин Р450 2D6 нинг ингибитори ҳисобланади ва юқори дозаларда CYP2D6 билан ўзаро таъсирлашиши мумкин. Жигар ферментларининг ингибиторлари қонда гидроксизиннинг концентрациясини потенциал ошириш қобилиятига эга.\nГидроксизин алкоголь, наркотик анальгетиклар, транквилизаторлар, анксиолитиклар, барбитуратлар, ухлатувчи воситаларнинг самарасини кучайтиради.\nМАО ингибиторлари билан бирга буюришдан сақланиш керак.\nЭпинефриннинг (адреналин) прессор самарасини ривожланишига, фенитоиннинг тиришишга қарши фаоллигига, бетагистин ва антихолинэстераз препаратларнинг таъсирига тўсқинлик қилади. Атропин, белладонна алкалоидлари, дигиталис, гипотензив воситалар, Н2-антигистамин воситаларнинг самарасини ўзгартирмайди.\nТеофиллиннинг ножўя самараларини (меъда-ичак йўллари томонидан) сусайтиради.\nСийишни қийинлашиши, қабзият, миастения гравис, деменция, буйрак ва/ёки жигар етишмовчилиги бўлган пациентларга буюрилганида эҳтиёткорликка риоя қилиш керак.\nАритмияга мойиллиги бўлган ёки аритмияга қарши даволанаётган пациентларда, шунингдек тиришиш реакцияларига мойиллиги бўлган пациентларда эҳтиёткорлик билан қўллаш керак.\nМарказий нерв тизимини сусайтирувчи ёки холиноблокаторлар билан бир вақтда даволанганда дозага тузатиш киритиш лозим.\nЖигар дисфункцияси бўлган беморларда ёки ўртача яққолликдаги ёки жигар фаолиятининг оғир шакли бўлган пациентларда доза камайтирилиши керак.\nКекса беморларда доза камайтирилиши керак (даволашни терапевтик дозанинг ярмидан бошланади).\nУйқучанлик ва ҳолсизлик каби ножўя самаралари даволашнинг бир неча кунидан кейин ўтиб кетмаса, дозани камайтириш керак.\nДаволаш вақтида алкоголни қабул қилишдан сақланиш керак.\nАллергологик тестларни ўтказиш зарурати бўлганида текширишдан 5 кун олдин гидроксизинни қабул қилиш тўхтатилиши керак.\nИнъекцион шакллари фақат мушак ичига юбориш учун мўлжалланган. Мушак ичига юборилганда игна бирон-бир қон томирга тушмаганлигига ишонч ҳосил қилиш керак; препарат тери остига тушганида тўқималар шикастланиши, вена ичига юборилганда – гемолиз бўлиши мумкин.\nСонанормани ҳомиладорликда қўллаш мумкин эмас. Даволаш вақтида эмизишни тўхтатиш керак. Гидроксизин туғруқ фаолияти даврида буюрилганида янги туғилган чақалоқларда артериал гипотония, ҳаракат фаоллиги бузилиши ва клоник тиришишлар, сийишни тутилиши ва гипоксия белгилари, марказий нерв тизими депрессияси аниқланган.\nМашинани ҳайдаш ва техника билан ишлаш қобилиятига таъсири:\nСонанорма седатив самара чақиради. Фаолияти диққатни юқори жамлаш ва психомотор реакцияларнинг тезлиги билан боғлиқ пациентларда эҳтиёткорлик билан қўллаш лозим.\nПрепаратнинг дозаси ошириб юборилганда метаболизмнинг одатдаги йўллари катта юклама билан ишлаши ва биотрансформацияси бошқа йўл билан амалга оширилиши мумкин.\nСимптомлари: гиперседация, беихтиёр ҳаракат фаоллиги, тремор, тиришишлар, галлюцинациялар, онгни чалкашиши, кардиоаритмия, артериал гипотония, кўнгил айниши, қусиш.\nДаволаш: қусишни чақириш (спонтан қусиш бўлмаганида), меъдани ювиш, умумий тутиб турувчи чоралар, шу жумладан организмнинг ҳаёт учун муҳим фаолиятларини назорат қилиш. Артериал гипотензияда – н\nорэпинефрин ёки метараминол (аммо эпинефринни эмас) юборилади. Кислород, налоксон, глюкоза, тиамин буюрилади. Синусли аритмияда физостигминни буюриш мумкин эмас.\nСпецифик антидоти мавжуд эмас. Гемодиализ ёки гемоперфузияни қўллаш мақсадга мувофиқ эмас.\nҚобиқ билан қопланган таблеткалар, 25 таблеткалар блистерда, блистер қўллаш бўйича йўриқнома билан картон қутида.\nҚуруқ, ёруғликдан ҳимояланган жойда, 25оС дан юқори бўлмаган ҳароратда, зич ёпилган ўрамда сақлансин.


22:54 / 06.08.2017\nТелескоп Гуйчжоу тоғ дарасида ўрнатилди. Ҳукумат обсерватория ишига ҳеч нарса ҳалал бермаслиги учун 9 минг кишини бошқа ерга кўчириб ўтказган. FAST тизими қурилишига 180 млн доллар сарфланган. Бу лойиҳани амалга ошириш учун эса 5 йил кетган.\nРадиотелескопни ўзга сайёраликларни излаш, уларнинг сигналларини ушлаш, қора материя ва бошқа галактикаларни ўрганиш учун қўллаш мумкин бўлади. Олимлар дастлаб бу телескопда пулсарлар, экзосайёралар, қора туйнуклар ва ўзга ҳаётлар аломатларини қидиришмоқчи.


ЎЙИНГА МОС БЎЛМАГАН ҲИСОБ\nТурнинг энг қизиқарли ва томошабоп ўтган ўйинларидан бири «Динамо» ва «Қизилқум» ўртасида кечди. Шу куни мезбонлар ўйинда тўлиқ устунлик қилган бўлсаларда, буни ҳисобда акс эттира олмадилар.\nУчрашув майдон эгаларининг ҳужумлари остида бошланган бўлсада, дастлабки дақиқаларда Иван Нагаев, Раҳматулло Бердимуродов, Сирож Сайфиев сингари футболчилар юзага келган қулай вазиятлардан фойдалана билишмади.\nИккинчи бўлим ҳам шу сценарий остида бошланди. «Динамо» ўйинда устунлик қилар, рақиблар эса қарши ҳужумда ҳаракат қилишди. Ўйиннинг 51-дақиқасида шундай қарши ҳужумлардан бири «Динамо» дарвозасининг ишғол этилиши билан якунланди. Ўнг қанотдан Шерали Жўраев томонидан етказилган тўпни собиқ динамочи Жаъфар Ирисметов бош билан Мельничук дарвозасининг узоқ бурчагига йўллаб ҳисобни очди, 0:1.\nБу голдан кейин мезбонлар ҳужумкорликни янада оширишди. Дастлаб, Суннатилла Мамадалиевнинг жаримадан йўллаган зарбаси дарвоза тўсинига тегиб қайтган бўлса, иккинчи зарбаси мўжиза туфайлигина зарафшонликлар дарвозасидан ўрин олмади. Кетма-кет ҳужумлар самараси ниҳоят 69-дақиқада ўз мевасини берди. Риндюкка ишлатилган қўполлик натижасида жабрланувчининг ўзи чамаси 25 метрлардан жарима зарбасини ажойиб тарзда амалга оширди ва Харчик қўриқлаётган дарвозанинг «тўққизлиги»ни нишонга олди, 1:1.\nҲисоб тенглашгач, Аҳмад Убайдуллаев шогирдлари ўйин сўнггига қадар яна бир қатор голли вазиятларни юзага келтиришди, бироқ шу куни зарафшонликлар посбони ҳам анча фаол ҳаракат қилди. Мухлислар қаршисида кечган ўйинда майдон эгалари муҳим икки очкони йўқотишди.\n«Динамо» – «Қизилқум» – 1:1\nСамарқанд, 6723 томошабин.\nҲакамлар: В.Цейтлин (Тошкент) – 9,1, А.Букатин (Тошкент) – 9,0, А.Миронов (Тошкент) – 9,2, Ш.Рўзиқулов (Қарши) - 9.\nГоллар: Н.Риндюк (69) – Ж.Ирисметов (51).\n«Динамо»: А.Мельничук, Д.Ония, Д.Абибуллаев, С.Мамадалиев, А.Хвостунов, А.Ерохин, Р.Бердимуродов (В.Клишин, 85), С.Сайфиев (И.Раҳимов, 77), С.Мустафоев (У.Абдураҳмонов, 64), И.Нагаев, Н.Риндюк.\n«Қизилқум»: П.Харчик, Р.Боқиев, Ш.Насибуллаев, А.Рустамов, Л.Кошелев, А.Абдуллаев (Ф.Бобоқулов, 64), Б.Ваҳобов, Ж.Ирисметов, Ш.Жўраев (А.Бобожонов, 83), А.Бахуринский (Д.Эшбоев, 86), В.Любинский.\nОгоҳлантиришлар: Д.Ония (25) – А.Рустамов (28), П.Харчик (80), Ж.Ирисметов (89).\nНазоратчи: Г.Имомов (Тошкент).\nЭнг яхши ўйинчилар: Д.Абибуллаев – П.Харчик.\nЎқилди (марта): 1770. Киритилган сана: 2011-08-22 00:00:00.


Демократияни ҳар бир давлат ўзича тушунади — Шавкат Мирзиёев – Газета.uz\nНа русском языке 27 сентябрь 2021, 14:19 Сайлов-2021 Сиёсат\nЎзбекистоннинг амалдаги президенти, ЎзЛиДеПдан президентликка номзод Шавкат Мирзиёев наманганлик сайловчилар билан учрашув чоғида Афғонистодаги вазиятга тўхталиб ўтди. Бу ҳақда «Нигоҳ» Телеграм-канали хабар берди.\n«Кўпчилик демократияни турлича талқин қилади. Мен учун демократия халқимиз тинчлиги, фаровонлиги, тенг ҳуқуқлилиги», — деди президент.\n«Албатта, демократияни ҳар бир давлат ўзича тушунади. Мана, Афғонистондаги ҳолат ҳаммамизга сабоқ бўлиши керак», — дея қўшимча қилди Шавкат Мирзиёев.\nТаъкидланишича, Афғонистондаги вазият ҳар куни диққат марказда. «Чегарага дахл қилишга ҳеч кимга йўл қўймаймиз. Чунки Ўзбекистонда қонун устувор, жазо муқаррар», — дейди давлат раҳбари.\nАввалроқ, президент кеча давлат чегарасини бузиб ўтишга уриниш бўлганлигини маълум қилган эди. «Кечаги вазиятда ҳам ўз вазифасини шараф билан бажарган бир аскаримиз қаҳрамонларча ҳалок бўлди. У шу юрт фарзанди — наманганлик эди», — деди президент.\nАфғонистон билан чегарада ўзбек аскари ҳалок бўлди — президент 27 сентябрь 2021, 13:57\n27 сентябрь, 14:36\nJuda to'g'ri fikr tenglik demokratiyaning eng asosiy belgilaridan biri!\n27 сентябрь, 20:38\nХудди шундай хар бир давлат ўзини менталитети, қадрияти ва тарихидан келиб чиққан холда демократик жараёнларни амалга ошириши керак. кўр-кўрона демократик ислохотларни кўчириб олиш наф келтирмайди давлатга.\n28 сентябрь, 04:44\nБизда узимизнинг, шаркона демократия


Ғазабнок Путин Ўрта Осиёга шарт қўйди « Ўзбекистон Халқ Ҳаракати\nҒазабнок Путин Ўрта Осиёга шарт қўйди\nЎрта Осиёнинг диктаторлари, аниқроғи, Ислом Каримов Россиянинг, аниқроғи, Путиннинг жонини хиқилдоғига келтирганга ўхшайди.\n18 December 2012 - 11:26\nАкс ҳолда президент Путин, ўзининг Федерал Кенгашга қилган йиллик мурожаатида, уларга қарата “Божхона Иттифоқига аъзо бўлганларгина, Россия ҳудудига бемалол кира олади” деганга ўхшаш гап қилмаган бўларди.\nРоссиядек улкан ва қудратли давлатнинг “Салтанат васвасаси”дан, бугун Марказий Осиё мамлакатлари диктаторлари молиявий ва сиёсий фойда олиш ҳаракатидалар.\nУлар баъзан атайлабдан Кремлнинг ғашини келтириш учун, Европа мамлакатлари, АҚШ, Канада сингари энг ривожланган мамлакатларнинг лидерлари билан висир-висирларини бошлашади.\nОра-сирада, Пентагонданми, Бундесверданми кўп юлдузли погон таққан генераллар ҳам Тошкент, Бишкек, Душанбе ва Ашхободга серқатнов бўлиб қолишади.\nБуни кўриб эсхонаси чиқиб кетган Кремл, Ўрта Осиё диктаторларининг кўнглини олишга тушади: минтақадаги инсон ҳақларининг бузилиши фактларига кўз юмади, у ердаги диктаторлар ўз халқини қирғин қилса ҳам “Улар диний экстремистларни йўқ қилишди” дея халқаро майдонда гувоҳлик беради, минтақадаги бахсли қурилишларга ҳамда махаллий диктаторларнинг бошқа “оламшумул лойиҳалари” (“оилавий лойиҳалари” деб ўқиса ҳам бўлади) учун кам фойзли ёки умуман еб кетарга, катта кичик кредитларни ташлашни бошлайди.\nНатижада, кечагина “Россия бизни фалон йил мустамлака қилган!” дея шаллақиларча чинқираётган Ўрта Осиё диктаторлари, бугун сохта бир донишмандлик билан “Бизнинг келажагимиз Россия билан!” деб баёнот беришади.\nШундай дейишади-да, океан ортига кўз тикишади: Бу сафар қанча беришар экан? дея…\nМана 20 йилки, Ўрта Осиё диктаторлари мана шундай усул билан пул ишлаб топишмоқда ва ўз жонларини сақлашмоқда.\nКремлдаги диктаторлар ҳам анойи эмаслар. Ўрта Осиёнинг субутсиз диктаторларини бир йўла жиловлаш учун улар турли ҳарбий ва сиёсий блоклар тузишиб, Тошкент, Бишкек, Душанбе ва Ашхобод хўжайинларини мана шу тузилмалар ичида сақлашга уринишяпти.\nЎз фаолияти давомида ўзбек халқига нисбатан геноцид сиёсатини олиб бораётган Ўзбекистон диктатори Ислом Каримов эса, “дўппи тор келадиган” вақт яқинлашгани сари ўз ҳаётини Европа ёки Америка сақлаб қолиши мумкинлигини тушуниб қолди. Тўғрироғи, океан ортидан келган погонли амакилар унга тушунтиришди чамамда…\nКремлнинг талаби балан, Коллектив Хавфсизлик шартномаси ташкилотига (КХШТ) аъзо мамлакатлар ҳудудига хорижий ҳарбий базалар киритилиши таъқиқланганидан сўнг, Каримов бу ташкилотда бошқа қиладиган иши қолмаганини сезди ва КХШТни тарк этди.\nМосква Ислом Каримовнинг бу қилиғига кўз юмгандек кўринса-да, арқонни узун ташлаб қўйди ва яна бир “козир карта”сини ишга солди: Россия президенти Путин Ўрта Осиё диктаторларини Божхона иттифоқига аъзо бўлишга чақирди.\nУ 13 декабр куни мамлакат Федерал Кенгашига йиллик мурожатида, Марказий Осиё ҳукмдорларининг қон босимини оширадиган бир сўз айтди:\n“Собиқ Иттифоқ республикаларининг фуқаролари энди Россия ҳудудига, хорижга чиқиш учун бериладиган паспортсиз киритилмайди” деди у ўз мурожаатининг қоқ ўртасида.\n“Бизда ҳозиргача шундай амалиёт борки, бунга кўра, МДҲнинг баъзи давлатлари фуқаролари ҳудудимизга ўзларининг миллий паспортлари билан кириб келишади. Ахир бунақада, яъни бошқа давлат фуқаролари ўзларининг паспортлари билан бизга келишса, самарали миграция назорати қаерда қолади? 2015 йилга қолмасдан, Россияга кириб келиш, бошқа давлатларнинг ички паспорти эмас, хорижга чиқишда ишлатиладиган паспортлари билан амалга оширилади, деб ўйлайман ” деди Путин.\nУнинг бу сўзлари ўзбек диктатори Ислом Каримовни бир қалқитган бўлса ҳам керак. Чунки, ҳозирда Ўзбекистон аҳолиси асосан Россиядаги мардикорлар жўнатаётган пуллар ҳисобига жон сақлаяпти. Миллионлаб ўзбеклар Россия кенгликларида ўз ризқларини теришяпти, оила боқишяпти ва шу билан биргаликда, Ўзбекистондаги даромад ҳақидаги расмий статистик кўрсаткичларни яхшилаб беришяпти. Россияга бораётган ҳар бир ўзбекнинг қўлига хорижий паспорт тайёрлаб беришни эса мамлакат иқтисоди кўтармайди. Ишсиз, оч ва юпун фуқароларининг мамлакат ичида қолиши, жамиятдаги норозилик кайфиятини кучайтиришини, бу эса кутилмаган оқибатлар келтириб чиқариши мумкинлигини Ислом Каримов жуда яхши тушунади.\nБуни Путин ҳам яхши тушунади ва у шунинг учун, Федерал Кенгашга килган йиллик мурожаатида, бу тартибни четлаб ўтиш йўлини ҳам айтиб ўтди…\n“Божхона Иттифоқи ва Ягона иқтисодий ҳудуд ичида эса, шубҳасиз, бундай қоидалар жорий қилинмайди. Бу ташкилотга аъзо бўлган давлат фуқаролари Божхона иттифоқи ва Ягона иқтисодий ҳудудида аввалгидек ички паспорт билан юришлари мумкин” деди Путин. Яъни, “Бизнинг иттифоққа қўшилсангиз, кўчангизга байроқ кўтариб чиқадиганлар бизнинг мамлакатда банд бўлишади” деди Путин…\n2010 йилда Кремлнинг сайъи ҳаракати билан тузилган ва АҚШ раҳбарияти томонидан «Совет Иттифоқининг енгиллаштирилган варианти» деб номланган “Божхона Иттифоқи”га Белорус , Қозоғистон ва Россия аъзо бўлган. Бу иттифоқнинг энг йирик ва бақувват аъзоси Россия ва табиийки, Божхона иттифоқида унинг айтгани айтган, дегани деган бўлади. Шунинг учун бўлса керакки, икки йирик собиқ шўролар давлати Украина ва Ўзбекистон бу иттифоқ доирасига киришга рўйхушлик беришмаяпти.\nБироқ, Россиялик сиёсий таҳлилчиларнинг фикрича, Каримов Россия таъсири остидаги турли иттифоқлар ва ҳарбий тузилмалар доирасидан бутунлай узоқлашиб кетишмайди. Унинг атрофидаги бошқа ҳамкасблари ҳам шу йўлни тутишади.\nКутилганидек, минтақадаги ОАВлари Қирғизистон ва Тожикистоннинг Божхона иттифоқи ва Ягона иқтисодий ҳудудга қўшилишга тайёр эканлиги хақида хабар беришяпти.\nИслом Каримов ҳам Путиннинг «таклифи»ни рад қила олмайди. Ва у кўрсатган ҳар қандай иттифоққа аъзо бўлади.\nАкс ҳолда, унинг қизи Гулнора аралашган турли коррупцион ва ва бошқа можаролар Россия матбуотида очиқланадики, МТС ширкати ва Швейцария банкларидаги олтинлар билан боғлик ғавғолар бунинг олдида холвага айланади. Масалан, Обид қори Назаров ҳаётига қасд қилган ёлланма қотил Юрий Жуковский Россия матбуотида чиқиш қилиб, воқеа тафсилотларини ошкор қилиши ҳам мумкин…\nБу эса Каримовга нуқта қўйиш дегани…\nУлуғбек Ҳайдаров (Канада)


Ўзбекистон элчихонаси қизи тортиб олинган аёлга ёрдам бермоқда - 06.01.2017, Sputnik Ўзбекистон\nИИБ ходимлари Нилуфар Мамасаидовага ёрдам бериш ўрнига боланинг аёлга тегишли эканига оид ҳужжатлар йўқлигини рўкач қилишиб, унинг қизини тортиб олишган 06.01.2017, Sputnik Ўзбекистон\n10:57 06.01.2017 (янгиланди: 10:59 06.01.2017)\n© nuz.uzНилуфар Мамасаидова қизи билан\nТОШКЕНТ, 6 янв — Sputnik. Ўзбекистоннинг Москвадаги элчихонаси шаҳар полициячилари томонидан бир ёшлик қизи тортиб олинган Нилуфар Мамасаидованинг шахсий маълумотларини тасдиқлади. Бу ҳақда аёлга ҳуқуқий ёрдам кўрсатаётган Баҳром Исмоилов ўзининг ижтимоий тармоқдаги саҳифасида маълум қилди.\n"Ўзбекистон Республикаси элчихонаси ходимларига инсонийликлари учун катта раҳмат!", деб ёзади у саҳифасида.\nАввалроқ Москва шаҳар Кунцево ТИИБ ходимлари ўзбекистонлик Нилуфар Мамасаидованинг бир ёшли қизини тортиб олишгани ҳақида хабар берилганди.\nАсли андижонлик бўлган Нилуфар икки йилдан буён Москвада яшайди. Унинг фарзанди Россияда туғилган. Қизи туғилганидан сўнг Нилуфарнинг турмуш ўртоғи депортация қилинган.\nАйни пайтда бир ёшли қизча Москвадаги 1-шаҳар юқумли касалликлар шифохонасида ётибди.


Озиш учун энг самарали таъсир кўрсатувчи маҳсулотлар » Ўзбекистон янгиликлари – Zamin.uz\nОзиш учун энг самарали таъсир кўрсатувчи маҳсулотлар\n14 январь 2020, 00:23\nКўнгилдагидек кўринишга эга бўлиш учун энг аввало ортиқча вазндан халос бўлиш керак. Турли-туман парҳезлар биздан етарлича ирода кучи ва маблағни талаб қилади. "Шафқатсиз қурбонликларсиз" сарвқомат бўлиш имконини берувчи восита бормикан? Афсуски, "Гўзаллик қурбонликларни талаб қилади" деган гап ҳозирча ўз кучини йўқотмаган ва муайян жисмоний машқларсиз хавфсиз ҳамда самарали озишнинг иложи йўқ.\nБироқ илм-фан жойида тўхтаб қолгани йўқ, олимлар ортиқча вазнга қарши курашишнинг тобора янги усулларини кашф қилишмоқда. Ана шундай озиш усулларидан бири рационга ёғ парчаловчи озиқ-овқат маҳсулотларини қўшиш ҳисобланади.\n1. Сут маҳсулотлари\nСут маҳсулотлари (сутдан ташқари) организмда ҳужайраларни ёғ парчалашга мажбур қилувчи кальцитриол гормони сонини оширади. Ёғсиз сут маҳсулотлари: йогуртлар, кефир, творог, қатиқ — мутахассисларнинг фикрича, ортиқча вазндан халос бўлишга ва қайта ўзлаштирилувчи ёғлар сонини камайтиришга ёрдам берар экан. Сут зардоби ёғ метоболизмини тезлаштирувчи юқори сифатли сут протеинига эга. У организмнинг энергия сарфини компенсация қилиш мақсадида тери остидаги ёғнинг парчаланишига туртки беради.\nЗанжабил "қайноқ" маҳсулотлар сирасига киради. У ошқозонни яхши секреция ва қон билан таъминлайди ва шу тариқа организмда моддалар алмашинуви жараёнини тезлаштиради. Эфир ёғларининг юқори миқдори туфайли занжабил метаболизмни кучайтиради ва бу ёғ ҳужайраларининг тезроқ парчаланишига олиб келади. Бундан ташқари, занжабил тери ҳолатини яхшилайди, уни ёш ва чиройли қилади.\nОқ карам, гулкарам, брокколи — ортиқча вазнга қарши курашда беминнат ёрдамчилар. Оқ карам организмда чўтка каби ишлайди ва шу тариқа уни ортиқча нарсалардан тозалайди. Брокколи — витамин ва микроэлементлар хазинаси. Улардан бири — индол-3-карбинол эстрогенлар алмашинувини нормаллаштиради. Карам витаминларга бойлиги бўйича брокколидан кейин иккинчи ўринда туради. Карам — кам калорияли маҳсулот, шунинг учун уни ҳеч қандай чекловларсиз овқатга қўшиш мумкин.\nБодринг — озиш учун самарали восита, бироқ у мавсумий хусусиятга эга бўлиб, айнан табиий етилган давридагина максимал фойда келтиради. Уларни ҳосил ҳали у қадар катталашиб, уруғлари эса ёйилиб кетмасидан истеъмол қилиш тавсия этилади. Бодринг пўсти имкон қадар арчилмайди, чунки витамин ва минералларнинг катта қисми айнан шунда. Бодринг организмга диуретик таъсир кўрсатади, бу эса уни кам калория билан бирга ортиқча вазнга қарши курашаётган одамлар озиқланиши учун ҳам бебаҳо маҳсулотга айлантиради.\n5. Долчин (корица)\nБу маҳсулот ортиқча вазнга қарши курашда нисбатан яқиндан қўлланиб келинади. Шунга қарамай, у ўзини ажойиб ёғ парчаловчи восита сифатида намоён қилишга улгурди. Долчин қондаги қанд миқдорини камайтиради ва шу тариқа ёғлар аккумуляциясини секинлаштиради. Долчинни чой, кефир, қаҳвага қўшиш мумкин. Агар 1 чой қошиқ асал, ярим чой қошиқ долчин, қайнаган сувда димланиб истеъмол қилинса, организмдаги ёғлар эрийди.\nГрейпфрут парҳези — афсона эмас. Скриппс клиникаси тадқиқотчилари 12 ҳафта давомида ярим грейпфрут истеъмол қилган кишилар ўртача 1,5 килограммга озишганини аниқлашган. Бу цитрус ўзининг кимёвий хусусиятлари сабаб С витаминига тўла, у инсулин даражасини камайтиради, бу эса вазн камайишига олиб келади.\nБу ажойиб мева — организмдаги ёғларнинг энг фаол қотили. Флавоноид ва нарингиннинг юқори миқдори туфайли у кучли пешоб ҳайдовчи таъсирга эга, шу билан бирга, у организмга таом билан кирувчи ёғларни ажратиб чиқаришга қодир. Бироқ шуни ёдда тутиш керакки, грейпфрутни ичидаги аччиқ тасмаларини тозаламай ейиш керак, чунки ёғларни парчаловчи модда айнан шу ерда.\n7. Кўк чой\nКўк чой — ёғларнинг "қотили". Тадқиқотларнинг кўрсатишича, кўк чой экстракти моддалар алмашинувини тезлаштиради ва вазн ташлашга ёрдам беради. Бу чой кайфиятни яхшилайди ва эҳтимол, антиканцероген хусусиятларга эга, шунингдек юрак касалликларини олдини олишда ёрдам беради. Кўк чой юлдузлар орасида жуда урф бўлган ичимликдир. У организмда моддалар алмашинувини 15-20 фоизга тезлаштирувчи катта миқдордаги табиий кофеинга эга. Кўк чой нафақат тери остидаги ёғларни, балки энг хавфли ҳисобланган висцерал - ички ёғни ҳам осонликча ювади. Кунига уч пиёла кўк чой ичилса, ҳатто жуда семиз кишилар ҳам озади.\nЯнги тадқиқот сув вазнни камайтириш жараёнини тезлаштиришидан далолат бермоқда. Германиялик олимлар кунига 500 мл сув ичган тадқиқот иштирокчилари калорияларни парчалаш тезлигини 30 фоизга оширганини аниқлашди. Сув шунингдек организмдан туз ва токсинларни ювиб чиқариб, иштаҳани табиий сўндирувчи ҳисобланади. Етарли миқдорда сув ичиб, сиз шунингдек ташналикни очлик сифатида қабул қилишдек хатоларни четлаб ўтишингиз мумкин.\nМалина ёғларни парчалашга туртки берувчи мева энзимларига эга. Ярим соатда истеъмол қилинган ярим стакан малина ошқозонга кўп овқатни ўзлаштиришга ёрдам беради. Бу мева метаболизмни тезлаштиради. Боз устига, 100 грамм малинада атиги 44 калория мавжуд.\nХантал ошқозон суви секрециясини рағбатлантиради ва ошқозон-ичак тракти фаолиятини яхшилайди.\nЁғларни парчаловчи маҳсулотлар албатта қандайдир бемаза нарса бўлиши керак, деб ким айтди? Бир апельсин 70-90 калория "вазн"га эга. Асосийси, бу мева истеъмол қилингандан кейин тўқлик ҳисси 4 соатгача сақланиб қолади.\nБодомда мавжуд ёғларнинг фақат 40 фоизи ҳазм бўлади. Қолган 60 фоизи тўйиниш ва ажралишга улгурмай организмдан чиқади, яъни бодом тўйинтиради ва бунда ўзидан кейин кераксиз калорияларни қолдирмайди.\nЕрқалампир (таркибида эфир мойи бўлган ва овқатга доривор сифатида ишлатиладиган аччиқ ўсимлик) илдизида мавжуд ферментлар ёғларнинг парчаланишига олиб келади. Балиқ ва гўштли таомларга ерқалампир билан ишлов беринг.\nДуккаклилар — организмимиз учун жуда зарур бўлган ўсимлик оқсили манбаи. Оқсил ўз-ўзидан метаболик, бу унга ёғ ҳужайраларини ортиқча қийинчиликсиз парчалаш имконини беради. Бошқача айтганда, оқсил маҳсулотларини ўзлаштириш учун организм кўп қувват сарфлайди, уни эса ёғ захираларидан олади. Парҳезшунослар гарнир ўрнига ловия истеъмол қилишни ёки уни салатга қўшишни тавсия қилишади.\n15. Кокос сути\nКокос сутида моддалар алмашинувини тезлаштирувчи ёғлар мавжуд.\nАнанас яқин вақтгача ёғларни фаол парчаловчи ва ортиқча вазнга қарши курашда ёрдам берувчи маҳсулотларда кенг реклама қилинган бромелайн ферментига эга. Афсуски, олимлар унинг ошқозон шираси таъсири остида ўз ферментатив хусусиятларини йўқотишини аниқлашди. Шундай бўлса-да, ананас овқат ҳазм қилишни яхшилайди ва очлик ҳиссини муваффақиятли камайтиради.\nПапайя липидларга таъсир қилувчи ва оқсилларни ажратувчи ферментларга эга. Бироқ папайя парҳезида ўтиришдан маъно йўқ, чунки ферментлар организмга тушганидан 2-3 соат ўтиб ўз фаоллигини йўқотади. Исталган таъсирга эришиш учун папайяни бевосита таом истеъмол қилишдан аввал, овқат вақтида ёки ундан кейин ейиш керак.\n18. Олма ва нок\nКунига уч кичик олма ёки нок истеъмол қилган ортиқча вазнга эга аёллар ўз парҳезига мевалар қўшмаганларга нисбатан кўпроқ вазн йўқотишган. Рио-де-Жанейро давлат университети тадқиқотчилари шундай хулосага келишди. Сабзавотлар билан озиқланганлар умумий ҳисобда камроқ калория истеъмол қилишган. Шунинг учун кейинги сафар ширинлик егингиз келганда целлюлоза кўп бўлган паст калорияли маҳсулотларни истеъмол қилинг. Сиз тўқлик ҳиссини кўпроқ туясиз ва камроқ овқатланасиз.\n19. Сули ёрмаси\nСули ёрмаси - эрувчан целлюлозанинг ажойиб манбаи. Тўқлик ҳиссини беради ва жисмоний машқлар учун зарур қувват бахш этади.\nЁғларни парчаловчи маҳсулотлар — ортиқча вазнга қарши курашишда бизнинг ишончли ёрдамчиларимиз. Бироқ шуни ёдда тутиш лозимки, бирорта озиқ-овқат маҳсулоти тўғри тузилган рацион ва етарлича жисмоний ҳаракатларсиз ортиқча ёғлардан халос бўлишга олиб келмайди.\nЯнгиликлар » Ҳаёт тарзи » Озиш учун энг самарали таъсир кўрсатувчи маҳсулотлар\n07:20 Озиш учун энг самарали таъсир кўрсатувчи озиқ-овқат маҳсулотлари\n10:14 Жигарни яхшиловчи ва ортиқча вазндан халос қилувчи маҳсулот маълум қилинди\n17:38 Олимлар ҳаракатсиз ва харажатсиз озишнинг янги усулини тавсия қилишмоқда\n13:31 Озишни истаганлар кўпроқ кулиши кераклиги аниқланди\n00:02 Ёғларни эритишга ёрдам берувчи озиқ-овқатлар


Оқдарё устидан икки туманни боғлаб турадиган кўприк қурилмоқда - zarnews.uz\nОқдарё устидан икки туманни боғлаб турадиган кўприк қурилмоқда\nПайариқ туманининг Олмазор ҳамда Оқдарё туманининг Ўзбекистон маҳаллалари ўртасидаги яроқсиз аҳволга келиб қолган кўприк қайтадан қурила бошланди.\nОқдарё дарёси устидан қурилган бу кўприк 2012 йилда сув тошқини туфайли бузилганди. Оқибатда бу ерлик аҳоли 15 километр ўрнига 45 километр йўл босиб, манзилга боришга мажбур бўлганди. Ўтган йили фақатгина пиёдалар ўтиб қайтишлари учун темир осма кўприк ўрнатилди.\nБир ҳафта аввал «Самарқанд кўприклардан фойдаланиш» унитар корхонаси ишчилари томонидан кўприкни қуриш ишлари бошланди. Айни пайтда корхонанинг 20 нафар ишчи-мутахассислари 10 турдаги замонавий техникалар билан дастлабки ишларни амалга оширмоқда.\n- 4 миллиард сўм сарфланиши режалаштирилган мазкур кўприкнинг узунлиги 42,5 метр, эни 10 метрни ташкил этади, - дейди корхона раҳбари Аҳад Ўроқов. – Шунингдек, икки ёнида пиёдалар йўлакчаси ҳам барпо этилади. Икки томондан ҳам йўл асфальт қилиниб, барча турдаги транспорт воситалари бемалол ҳаракат қилади.\nСамарқанд вилоятидаги дарё ва каналлар устида қурилган 10 та кўприк таъмирталаб\nСамарқанд шаҳри, Оқдарё ва Жомбой туманларини боғловчи кўприк фойдаланишга топширилди


Манба: Ростов-Донда ҳалокатга учраган Boeing йўловчиларининг 5 нафари хорижлик бўлган\n19 мартга ўтар кечаси, Москва вақти билан соат 3:40да Ростов вилояти ҳудудида қулаб тушган Boeing 737-800 самолётининг бортидаги барча йўловчилар ва экипаж аъзолари ҳалок бўлган.\nFly Dubai авиакомпаниясиг тегишли бўлган бу самолёт Дубайдан Ростов-Донга парвозни амалга ошираётган эди. Самолёт кўриш даражаси ёмон бўлган шароитда Ростов-Дон аэропорт учиш-қўниш полосасидан чапроқда қулаган.\nСамолёт қулагач, портлаб кетган.\nСамолёт бортида 61 киши бўлган: 55 нафар йўловчи ва 6 нафар экипаж аъзоси. Охирги маълумотларга кўра, самолёт йўловчиларининг 3 нафари Украина фуқароси бўлган, яна 2 нафари Ғарб мамлакатлари фуқаролари бўлишган.\nРостов-Донда Boeing йўловчи самолёти фалокатга учради